Hemen zaude: Sarrera » Herri aldizkaria » 2003 » martxoa » AEK hemen ere geroa lantzen\nKorrika 13a badator. Apirilaren 6an pasatuko da Azpeititik, 12:30ean. AEK Mikelats Euskaltegikoak ikasgelan eta ikasgelatik kanpo lanean aritzearen arrazoi da Korrika 13ren antolaketa\nMikelats euskaltegiko lehenengo hiru irakasleak.\nKorrika 10, 1997an izan zen. Gauez heldu zen Azpeitira.\nKorrika 12, 2001. urtean izan zen. Azpeitiar ugarik parte hartu zuten orduan ere.\nAEK-ko ikasle talde bat klase orduan.\nKorrika 11, jendetsua. 1999an.\nKorrika txikian ere ez da jenderik falta.\nBadator Korrika 13, badator Azpeitira, AEK-rekin herri bat geroa lantzen lelopean. Maulen hasi, apirilaren 4ean, eta Iru�ean bukatuko da, 13an, 2.150 kilometroko ibilbidea. Apirilaren 6an pasatuko da Azpeititik, 12:30ean. �60ko hamarkadaren bukaeran eta 70eko hasieran, euskal kulturak berpizkunde izugarria izan zuen: kantagintzan, literaturan, artean, ikastolak eta gau-eskolak hedatu ziren, euskara batua sortu zen... Izpiritu horri heldu nahi dio, hain zuzen ere, Korrika 13k eta argi utzi euskararen geroa gaur egun egiten dugun lanaren baitan dagoela. Nahiko garai txarrak bizi ditugula eta garai hauei aurre egiten jakingo dugula, hori da Korrika 13ko leloak adierazi nahi duena�, dio Olatz Aranguren, Azpeitiko Korrika Batzordeko arduradunak. Horretan dabiltza Azpeitiko AEK Mikelats Euskaltegikoak: Korrika 13 antolatzen.\nLEHEN EUSKALTEGIA. Azpeitian AEK-k bi garai izan ditu, ez da Mikelats Euskaltegia AEK-k Azpeitian izan duen aurreneko euskaltegia. 1982an sortu zen Azpeitian Joannes Etxeberri AEK Euskal Eskola, eta 1989a arte jardun zuen. Lehen urteetan euskaltegi bezala aritu zen batez ere, baina 1987an barnetegia sortu zuen. Horretarako eta diru laguntzak jaso ahal izateko Izkilimilia Kultur Elkartea ere sortu zuten euskaltegikoek. Lehen urtean, egoitza Betharramdarretan izan zuen euskaltegiak, ondoren pisu bat alokatu zuten Enparan kalean. Euskaltegitik barnetegi izaterako pausoa ematearen arrazoiak bi izan ziren nagusiki: batetik, ikaslegoaren jaitxiera eta bestetik, 1985eko azaroan Udal Euskaltegia jarri zen martxan.\nGarai horretan Euskalduntze Prozesua Azpeitian Bideratzeko Akordiorako proposamena egin zuen Joannes Etxeberri Euskal Eskolak. Eta bertan zioena zera da: �Argi dago lan berbera egiten duten bi euskaltegietarako ez dagoela lekurik. Eta euskaltegi bakar batek ez luke gehiegi izango: EGA titulurako talde gutxi, eta arazoak euskalduntze eta alfabetatze taldeak sortzeko�. Hala bada, barnetegi bihurtu zen euskaltegia zena, baina bi urteren buruan ikasle gutxi zituelako itxi egin zen barnetegia eta AEK-k ez zuen beregain hartu nahi izan aurrera jarraitzea.\nAUKERA BERRIA. Baina, 1996ko otsailean, euskaltegi berri bat ireki zuen AEK-k Azpeitian, Mikelats Euskaltegia. Orduan ere, Udal Euskategia martxan zegoen Az-peitian, baina AEK-k euskaltegi berri bat abian jartzeko egitasmoari heldu zion. �Udal Euskaltegiaz gainera beste aukera baten beharra ikusten zen, eta AEK-ren eskaintza zabalagoa zela. Azpeitia herri euskaldun bat izan arren, AEK-k beti ere kontzientziazio lana egin izan duelako eta orduan kultura aldetik zer egin bazegoela ikusten zelako�. Hiru ikasle talderekin abiatu zen Azpeitian AEK; gero zabalduz joan da Zestoara eta Azkoitira. Gaur egun 9 talde ditu Mikelatsek hiru herritan banatuta. 18 ikaslerekin abiatu zen euskaltegia eta aurten 75 ikasle ditu. �Matrikulazioa orokorrean jaisten ari da euskaltegietan, baina Mikelatsen gutxinaka gehitzen doa�, dio Margari Eizagirre Mikelats Euskaltegi-ko sortzaileetako batek.\nAurten gainera, orain arte ez bezala, Azpeitian AEK-ko ikasle direnek udalaren beka jasoko dute. �Orainarte Mikelatsi Udalak 600 euroko diru laguntza eman ohi zion, baina ikasleek ez zuten inolako diru laguntzarik AEK-n euskara ikasteko. Baina, aurten Mikelatseko Azpeitiko ikasleek ikasturtearen amaieran ordaindutako matrikularen %50a jasoko dute udaletik. Langabeak eta ikasleek, berriz, %75a. Hori bai, klaseetan %85 asistentzia bete beharko dute�, dio Jon Puik, Mikelatseko irakasleak.\nEuskara irakatsi eta ikasteaz gainera, kultur ekintzak egiten dituzte Mikelatsen. Hilean behin, azokara, erakusketara, elkarrizketak egitera... ateratzen dira ikasgelatik. Orain zeregin handi bat dute Mikelatsekoek, Korrikaren prestaketa. Uztarria-koekin egon ahala Korrikako ibilbidearen kilometroak zehaztera atera dira. Ari dira ari Korrika 13 antolatzen. �-ika, -ika, -ika, hemen baitator Korrika...�.\n�Hasieran zelebre sentitzen nintzen ikasleen aurrean�\n�Euskara ikastea zaila da, baina bizitza zailagoa da\n�Utzi egin nuen euskaltegia, talderik ez zelako osatzen\n�Ez aurkezteko erabakia nirea izan da� Nerea Uranga\nAzpeitiarrok ere, �egunkaria aurrera!� Nerea Uranga\n�Pixket inder gehiyo hartu beherko luke kaldereruen festiek Nerea Aranburu


Begiak ixtean ikusten duzun koloreak izen bat du: “Eigengrau” | EIBZko liburutegia\n2022/06/20 -n liburutegia-kargitaratuta\nGAZTEZULO /Jaione Dagdrømmer @hellehellei / 2022-06-20 / 204 hitz\nAleman hizkuntzan du jatorria kontzeptuak.\nGustav Theodor Fechner psikologiak gure begiak itxita zeuden bitartean ikusten dugun koloreari izena jarri zion: Eigengrau. Egun HTML-n #16161d bezala dago katalogatua.\nEigengrau hitzak literalki “norbere grisa” edo “gris intrintsekoa” esan nahi du. Betazalak erotzen uzten ditugunean azaltzen den iluntasuna litzateke. Izan ere, begiak ixten ditugunean ikusten dugun kolorea ez da beltza, gris iluna da gehiago, noizean behin dirdira argitsuak dituen grisa. “Eigen” “norbere argia” bezela ilutziko litzateke, “grau” berriz grisa da alemanez.\nEigengrau kolorea gure garunak automatikoki baliatzen duena da ez duenean deus behatzeko. Garunak bere kabuz sortutako kolore gama bat da, beraz. Ezerezaren kolorea da.\nEz da kolore monotonoa, ordea HTML kodeek sortzen dutena bezalakoa. Begiak itxi besterik ez duzu egin behar hori frogatzeko. Betazal irekiekin behatzen ditugun forma eta koloreak desagertu egiten dira eta dirdirak, izar modukoak eta forma geometrikoak azaltzen dira, modu aleatorioan, grisaren gainean.\nZergatik gertatzen da hau? Gure garunagatik. Neuronek seinale elektrikoak baliatzen dituzte gure ikusmena martxan jartzeko eta euren jarduera ez da sekula geratzen, ezta begiak ixten ditugunean ere. Begiak itxita ditugunean hautemanten ditugun distirak eta patroiak gure ikusmen kortexaren etengabeko jardueragatik sortzen dira. Horregatik, sekula ez dugu beltz erabatekoa ikusten, bitxia, ezta?\nKategoria 10 urtetik aurrera, D eredua, Gaztezulo, egilea liburutegia. Gorde lotura.


Orain edo inoiz ez — Manu Robles Arangiz Fundazioa\nPasadan martxoaren 22an Rajoyren gobernuak Enplegu prestakuntzaren sistemaren premiazko erreforma onartu zuen, 4/2015 Errege Dekretu-Legea. Gobernuak berak beharrezkotzat jotzen zuen ondorengoagatik:\nJanire Landaluze, Azterketa Bulegoko 40. Buletina\n• Ordurarte eskeinitako prestakuntzak ez zuen enplegua areagotzen\n• Merkatuko beharrizanak eta prestakuntza edukiak ez zatozen bat\n• Hornitzaileen arteko konpetentzi ezak eskaintza mugatu eta zerbitzuak garestitzen zituen.\nEgoera hau, EAEn eta Nafaroan ere berdina zen. Dekretua presaka egin izana azpimarratzekoa da. Hilabeteetan erreforma hau elkarrizketa sozialaren mahaian egon da. Parte-hartzaileen esanetan, ezinbestekoa zen lege berritzea, halaber prestakuntzaren inguruko diagnosia amankomuna zen, iraganean eta gaur judizializatuak dauden egoerak ez errepikatzeko eta gaia benetan garrantzitsua delakoan zeudelako. “Harrigarria” bukaera izan da. Gobernuak azkenean erreforma argazkirik gabe, akordiorik gabe egin du, patronalaren, CCOO eta UGTren babesik gabe. Aurreko sistema eta proposatzen dena aztertuta ulertu daiteke.\nGure ustez Rajoyren erreformak bi helburu ditu:\n- bat, enplegu prestakuntza gehiago zentralizatzearena, zenbait adibide: sistemak merkatu eta prestakuntza kuotaren batasuna babestu behar du, Espainiar estatuko aurrekontutik autonomia-erkidegoen artean banatu beharreko funtsak Estatuak erabakiko ditu, estatu mailako planifikazio mekanismoak ezartzen dira (beharrizanen erabakitzean), autonomia-erkidegoei derrigor prestakuntzaren programazio eta ejekuzioa, ebaluaketa, kontrola, modulu ekonomikoak eta finantzazio mailakoak ezarriko zaizkio.\n- eta bi, eragile enpresarial eta sindikalen egitekoa murriztu. Eragile sozialen partehartzea “langileei zuzendutako prestakuntzaren diseinuan, planifikazioan eta programazioan” mugatzen da (aurrerantzean ezin izango dute prestakuntzarik eman) enplegurako prestakuntza elkarren arteko konkurrentzian egingo da, hornitzaile guztiei irekia, publiko zein pribatuekin, onartuekin eta/edo momentuko araudiarekin bat datozenekin”. Hiruko Fundazioa desagertu eta Estatuko enplegu prestakuntzaren Fundazioa sortzen da,\nerabakiak hartzeko eremu gisa. Espainiako gobernuak osaketan gehiengoa izango du eta enpresari eta sindikatuko kideez gain oraingoan Autonomi erkidegoak ere bertan izango dira.\nHala ere, etorkizuneko enplegu preskuntza sistema berrian garrantzitsuak eta beharrezkoak diren zenbait puntu oraindik ere arautzear daude.\nEta galdera garrantzitsuak ere, erantzunak nahiko argi baditugu ere, erreforma sinatu ez dutenek benetan galtzen atera dira?\nKonpetentzi urraketarik dago? Euskal gobernuari dekretu honek pribatuan onartzen duena publikoki adierazteko aukera ematen dio. Nahiz eta ulertu, orainarteko sistemak modu argian patronala, CCOO eta UGT finantziatzeko modua dela, eredua babestu dute. Orain da borondate politikoa modu argian adierazteko momentua.\nEta Nafarroako gobernuak ez du askorik esan. Orain arte bezala, CEN, CCOO eta UGTri programak zuzenean emateko eredua nahiago du eta. Eredua aldatzea premiazkoa da.


Joko arauak | Iritzia | Berria\nTxikitan ikastolako jostalekuan «Bat-bi-hiru tomate» jokoan jostatzen ginela oroitzen naiz. Lagun batek, paretaren kontra begiak itxita, «Bat-Bi-Hiru... Tomate!» zenbatzen zuen eta tzart tanpez itzultzen zen. Bere gibelean, bizkarrez zen denboran, beste guziek aitzinatu behar genuen eta itzuli orduko geldi-geldi egon behar. Gutariko bat mugitzen edo aitzinatzen ikusten bazuen, patatras, berriz hasierako lerrora itzuli behar. Egindako urrats guziak, txiki ala handi, alferrikakoak gelditzen ziren. Kontatzaileak mugitzen ikusi gaituelako bakarrik. Helburua paretara lehena iristea izanki, imajinatu ze garrantzia duen egindako bidean gibelera ez egiteak!\nJoko horretan, bi estrategia badira: edo abiadura handian korrika egin laster aitzinatzeko, baina hartutako oldarrak gelditzea zailtzeko arriskua hartuz; edo emeki-emeki aitzinatu, arriskurik hartu gabe eta itzuli orduko geldi-geldi egon. Pottolo eta kirolari kaxkarra izanki, bigarrenaren alde egitea baizik ez zitzaidan gelditzen. Pixkanaka-pixkanaka, urratsez urrats, pareta helburu. Baina ze atsekabea, ze sumindura, ze desilusioa kontalariak mugitzen ikusi zaituela eta hasierako lerrora bidaltzen zaituelarik.\nBakearen alde urrats txikiak egiten ditugun garaiotan, gertatzen den atxiloketa, antolatzen den auzi edo urratzen den eskubide bakoitza, injustizia eta amorru sentimendu berarekin bizi dut. Baina hau ez da joko bat!\nSinetsi nahi nuke egindako urratsak ez direla alferrikakoak, baina arau berdinekin jokatu nahi ez duten bi estatu ditugu parean. Haien aspaldiko logikarekin ari dira: errepresioa, ukazioa, mespretxua. Alde batetik, Taubiraren hitzak; bestetik, Caseneuveren ekintzak.\nBakea ez da helmuga bakarrik, baina eguneroko bidea ere. Larunbatean, Donostian, bakea eta erabakiaren alde milaka izan gaitezen urrats txikiak egiten; Euskal Herriak bakea ezagutuko duen herritar belaunaldi berri bat merezi duelako.


Udajolasean matrikula, asteartetik aurrera. Noticias de Gipuzkoa\nUdajolasean matrikula, asteartetik aurrera\nUztailean zehar burutuko den ekimen honetan Usurbilen erroldatutako lau eta hamabi urtekoek parte har dezakete\nUsurbil- Asteartetik maiatzaren 8ra arte tartea egongo da Udajolas udaleku irekietan izena emateko. Ekimen hau Usurbilen erroldatutako lau eta hamabi urte arteko (HH3-LH6) haur eta gaztetxoei zuzenduta dago eta 200 lagunentzako tokia dago.\nNoaua! kultur elkarteak eta Usurbilgo Udalak antolatzen dituzten udalekuak uztailaren 3tik 28ra, astelehenetik ostiralera, burutuko dira 9.30etik 13.30era artean.\nDagoeneko izen-emate orriak herriko ikastetxeetan banatu dira, baina orririk gabe daudenek, Noaua!ko bulegoan ere eskuragarri izango dituzte.\nIzen-emate orria beteta, ordainketa-agiria haurraren izen-abizenekin (Laboral Kutxako kontu zenbakia: 3035 0140 34 1400025811) eta Gizarte Segurantzako txartelaren kopia Noaua!ko egoitzan (Bordaberri kalea, 3) aurkeztu behar dira maiatzaren 8a baino lehen 10.00etatik 11.00etara eta 16.00etatik 18.00etara.\nKuota 83 eurokoa da, baina familia ugariek 67 euro ordaindu beharko dute. Hauek Familia Ugariaren Txartela edo Familia Liburuaren kopia aurkeztu behar dute ere.\nBehin matrikula eginda, ez da dirurik itzuliko.\nUdajolaseko guraso bilera ekainaren 8an, osteguna, 17.00etan izango da Sutegiko auditorioan. - A.M.


#txiotesia2 lehiaketako irabazleak Itziar Gonzalez-Dios eta Eneko Bidegain dira — Unibertsitatea.Net\nHemen zaude: Hasiera › Ziztu bizian › #txiotesia2 lehiaketako irabazleak Itziar Gonzalez-Dios eta Eneko Bidegain dira\n#txiotesia2 lehiaketako irabazleak Itziar Gonzalez-Dios eta Eneko Bidegain dira\n2014/11/26 - Unibertsitatea.net\nItziar Gonzalez-Dios UPV/EHUko IXA Taldeko doktoregaia izan da "Txiolari ulergarriena". Eta 2012an doktorego-tesia aurkeztu zuen eta egun Mondragon Unibertsitateko irakaslea den Eneko Bidegain "Txiolari originalena". Bestetik, 2. edizioko txiolari guztien txioak bildu ditugu "Txiotesia" deritzon atalean.\nKoldo Mitxelena Kulturunean ospatu berri dugun "Txiokatu zure tesia 6 mezutan" Sari Banaketa Ekitaldian ezagutu ditugu 2. edizioko irabazleak: Itziar Gonzalez-Dios izan da "Txiolari ulergarriena" eta Eneko Bidegain "Txiolari originalena".\nArgazkia: #txiotesia2-ko irabazleak: Eneko Bidegain eta Itziar Gonzalez-Dios\nTxiolari ulergarriena: Itziar Gonzalez Dios (@ItziarGD).\nItziar Gonzalez-Dios Pasai San Pedrokoa da eta 26 urte ditu. Alemaniar Filologian lizentziatu zen UPV/EHUn eta egun tesia egiten dabil unibertsitate bereko IXA Taldean. Bere tesiaren behin-behineko izenburua "Egitura sintaktiko konplexuen identifikazioa eta sinplifikazioa euskararen tratamendu automatikoan" da eta 2015 amaieran edo 2016 hasieran irakurtzeko asmoa du.\nHauek izan dira #txiolari ulergarrienaren txio irabazleak (ikusi bere twitterreko parte hartzea "Txiotesia" atalean):\n2 A ze esaldi luzea! Bai hitz arraroa! Ez dut ulertzn! Testua zeharo konplexua da! Sinplifikatu daiteke? #txiotesia2\n4 Testua konplexua da! Eta sinplifikatuko dut! Hitz zailak ordezkatuko ditut eta esaldiak banatuko ditut. #txiotesia2\nTxiolari originalena: Eneko bidegain (@enekobidegain).\nEneko Bidegain kazetari eta idazle baionarra da eta 39 urte ditu. Euskal Ikasketak egin zituen Baionan eta 2012an aurkeztu zuen doktorego-tesia: "Lehen Mundu Gerra Eskualduna Astekarian". Gaur egun irakaslea da Mondragon Unibertsitatean, Aretxabaletako Campusean.\nHauek izan dira #txiolari originalenaren txio irabazleak (ikusi bere twitterreko parte hartzea "Txiotesia" atalean):\n2. Orri ta berriak urri, eta zentsura bihurri. Kazetariak soldadu eta erreportaje iturri. #txiotesia2\n3. Alemana deabrua, Ta Frantzia aingerua, Idazle haiek argi zeukaten Noren alde zen zerua. #txiotesia2\n4. Desertoreentzat lotsa Soldaduentzat poza Idazten zuten frantsesa zela Euskaldun onen bihotza #txiotesia2\n5. Frantses armada “gurea”, Goraipatuz adorea, “Herriarentzat” hiltzea baitzen euskaldunen ohorea. #txiotesia2\n6. Gerran ibilirik prestu Frantzia zuten babestu Eskualduna-tik eta euskaraz Herria zuten frantsestu #txiotesia2\nSari Banaketa Ekitaldiari hasiera Iñaki Alegriak (UEUren zuzendaria) eman dio. Aurtengoaren balorazioa egin du eta iaz esandakoa berretsi du: zeinen aberasgarria izan den hainbeste ikertzaile euskaldunen lanen berri izatea. Iñaki Larrea (@ilarrea) #txiotesia2-ko epaimahaikideak ere ildo beretik hitz egin du.\nHonez gain, ekitaldian Jon Mattin Matxain (@TxoniMatxain) kimikariaren eta ikertzailearen "Ikerketa buruan eta ibili munduan" hitzaldia entzuteko aukera izan dugu, eta bertan, bere ikertzaile bizitzako gora-beherak kontatu dizkigu.\nSari Banaketara hurreratzerik izan ez baduzu hona hemen bertan bizitakoa jasotzen duen bideoa:\n#txiotesia2 lehiaketako parte hartzaileetako batzuk ezagutzeko eta informazioa trukatzeko aukera paregabea izan da gaurkoa.\nHurreratu ezin izan duzuenontzat, saioa grabatu dugu eta ahal bezain azkar sareratuko dugu. Hala ere, bitartean, hemen dituzue ekitaldiaren ondorengo irabazle bien hitzak:\nTxio guztiak bildu ditugu "Txiotesia" atalean:\nUnibertsitatea.net atarian "Txiotesia" atala sortu dugu. Bertan, 9etatik 21etara 2. edizio honetan ikertzaileek egindako ekarpenak bildu ditugu. Era honetan, bakoitzaren ikerketaren laburpena lasai irakurtzeko aukera izango duzu.\nGai benetan interesgarriak ezagutu genituen. Ezagutu zeuk ere!\nAzkenik, zorionak eta eskerrik asko guztioi!... eta 3. ediziora arte!


Arnasbideak | EITB Euskadi Irratia\nAurkezleak : Esther Gabiola\nAste tarteko jaiegunetan\nElkarrizketa pertsonalak, barne bilaketa prozesu bat egin duten edo egiten ari diren pertsonekin. Tradizio eta sentsibilitate erlijioso eta espiritual ezberdinen inguruko testigantzak biltzea du helburu. Esther Gabiolak gidatuta.\nElkarrizketa pertsonalak, barne bilaketa prozesu bat egin duten edo egiten ari diren pertsonekin. Tradizio eta sentsibilitate erlijioso eta espiritual ezberdinen inguruko testigantzak biltzea du helburu. Esther Gabiolak gidatuta. Gonbidatua: Hajar Loucif, musulmana.\nElkarrizketa pertsonalak, barne bilaketa prozesu bat egin duten edo egiten ari diren pertsonekin. Tradizio eta sentsibilitate erlijioso eta espiritual ezberdinen inguruko testigantzak biltzea du helburu. Esther Gabiolak gidatuta. Gonbidatua: Maider Herce, GPS garapen pertsonal saioak lantzen, ikastolan.\nJesus Mari Mata\nElkarrizketa pertsonalak, barne bilaketa prozesu bat egin duten edo egiten ari diren pertsonekin. Tradizio eta sentsibilitate erlijioso eta espiritual ezberdinen inguruko testigantzak biltzea du helburu. Esther Gabiolak gidatuta. Gonbidatua: Barne-garapenaren ingeniaria.\nJabier Zapirain elkarrikzetatu du Esther Gabiolak. Lama tibetarra Amoroton.\nJoxin Iturriotz, federa itzulera\nMaria Larruzea, barne-bidearen pedagogia\nCarmen Txertudi yoga irakaslea\nElkarrizketa pertsonalak, barne bilaketa prozesu bat egin duten edo egiten ari diren pertsonekin. Tradizio eta sentsibilitate erlijioso eta espiritual ezberdinen inguruko testigantzak biltzea du helburu. Txema Auzmendik gidatuta.\nElkarrizketa pertsonalak, barne bilaketa prozesu bat egin duten edo egiten ari diren pertsonekin. Txema Auzmendik Gontzal mendibil kantaria elkarrizketatu du.\nAndoni Salamero Alberdi, 2\nAndoni Salamero Alberdi olerkaria. Euskal Filologian lizentziaduna, lanbidez, euskarako irakasle aritu izan da.\nAndoni Salamero Alberdi, 1\nMaria Jesus Amundarain\nMoja erlijioso amezketarra elkarrizketatu du Txema Auzmendik.\nMaria Arantzazu Ormazabal\nOrain LA JUNGLA SONORA\n17:05 GENERACION VINILO\n22:05 LEVANDO ANCLAS\n01:05 MAS QUE PALABRAS\n20:15 LA FIACA\nOrain FORMULA SARA ALONSO


Ander Izagirrerekin irakurtzen | bookhunterblog\n← Durangoko Azoka + Azokako bisitariekin irakurtzen\nCuatro libros para regalar (Librería Donosti) →\nAnder Izagirrerekin irakurtzen\nPublicado el 20 diciembre, 2010 por bookhunterblog\nJoan den astean, bookhunterblog Ander Izagirrerekin elkartu zen irakurtzeko, Ondarretako Ezeiza hotelaren kafetegian. Ander (Donostia, 1976) kazetaria eta bidaiaria da, bere kabuz lan egiten du, eta blog bat dauka, A topa tolondro. Bidaietan bildu dituen istorioen inguruan hainbat liburu argitaratu ditu, hauen artean Cuidadores de mundos eta Los sótanos del mundo.\nBidaia normal baterako hilabete bat edo bi etxetik kanpo ematen dituela dio, eta denbora gehiago «etxeko lana» egiten; hau da, bidaia prestatzeko irakurtzen eta, bueltan, bildutako materiala lantzen. «Herrialde bati buruz gauza asko irakur daitezke eta irakurtzen duzuna bidaiaren osagarria da», dio Anderrek. “Bidaia askoren atzean liburuak daude, hauek pizten duten sua”.\nbookhunterblog: Bidaiak prestatzerakoan, garrantzia handia ematen diozu irakurketari?\nAnder: Bidaiak prestatzen ditudanean, idazteko asmoarekin egiten dut, kazetaritza ikuspegi batekin. Kontaktuak egiten ditut aldez aurretik, dokumentatzen naiz… Irakurtzeari esker, bidaiak askoz gehiago ematen du. Esaterako, Boliviara joan aurretik liburu pila erosi nuen, girotzeko, hauen artean, Potosí 1600. Nobela honetan Potosí garai aberatsenetan nolakoa zen ikusten da. Eta Potosín bertan gaur egungo Boliviari buruz hitz egiteko aukera izan nuen idazlearekin, Ramón Rocha Monroy-rekin.\nb: Eta erosten dituzun liburuak bidaietara eramaten dituzu?\nA: Bidaietara ezin duzu gehiegizko pisua eraman, baina egia da normalean bertan liburu asko erosten ditudala. Bolivian vicuñako artileko boltsa bat erosi behar izan nuen, liburuak alde batetik bestera eraman ahal izateko. Autobusean sartzen nintzen, bertako jendea boltsaz gainezka egoten zen, oiloekin eta guzti bidaiatzen dute, eta ni nire boltsa handiarekin tokia bilatzen… Bazeukan bere grazia.\nb: Zein esango zenuke izan dela zure bidaiarik literarioena?\nA: Nire bizitzako bidaiarik nagusiena duela 10 urte Los sótanos del mundo liburua idazteko egin nuena izan dela esango nuke. 6 bidaia izan ziren guztira, 6 kontinenteetara. Oso bidaia luzeak, istorio mordoa… Asko dokumentatu nintzen, bai bidaian zehar eta baita bueltan ere, eta oraindik gaur egun nire apalategietan dauden liburuen zati handi bat bidaia hauetakoa da. Baina uda honetan Karakorumera egin dudan bidaia ere, arrazoi desberdinengatik, oso literarioa izan da…\nb: Zer dela eta?\nA: Ba, 40 egun eman genituen glaziar batean, mendizaleok, eta sukaldari eta laguntzaileek osaturiko talde txiki batek. Mugitzeko aukera gutxi genuen, beraz denbora irakurtzen ematen genuen, irakurtzen eta musean. Iñurrategik bakoitzak 2 edo 3 liburu eramateko esan zigun, gehiegizko pisua ez eramateko. Nik Grossman-en Vida y destino eraman nuen, Hontzako saltzaile den lagun batek gomendatuta. Ados jarri behar izan genuen liburuak ez errepikatzeko: aurreko espedizio batean, bi mendizale Larsson-en liburu berarekin agertu ziren, eta Iñurrategik purrustaka batzuk bota zituen. Azkenean, bakoitzak bere liburuak amaitzerakoan, bookcrossing-a egin genuen Karakorumeko kanpamenduan.\nb: Askotan esaten da liburu on batek bidaia ordezkatu dezakeela, ados al zaude?\nA: Istorioak kontatzea oso oinarrizko gauza da, eta honen arrazoia gure jakinmina da. Bidaiatzea ere jakinminagatik egiten dugu, beraz bi aktibitateak hurbil daudela uste dut. Baina bidaia sedentarioa niretzat ez da nahikoa, gauzak lehenengo pertsonan ezagutu nahi ditut. Zentzu honetan, esan behar dut laster Angolara joateko asmoa daukadala, Kapuscinski-ren Un día más con vida liburuaren inguruko pelikula prestatzen laguntzeko. Liburu honetan duela 25 urte gertatutako gerra kontatzen da, eta protagonisten bila joango gara, haien gaur egungo bizitza ezagutzeko.\nb: Azkenik, zein liburu ekarri duzu?\nA: Liburu topiko samarra ekartzea pentsatu dut haiseran, Los caminos del mundo. Asko gustatzen zaidan liburua da, baina gaur bertan Paristik etorri den lagun batek, Oskar Alegríak, beste hau, Atlas des îles abandonnées, oparitu dit. Munduko irla txikiak, ia biztanlerik gabekoak, biltzen ditu atlas honek, eta guztiz liluratuta nago. Liburua ikusi eta bidaiatzeko gogoa berehala piztu zait. Bidaia askoren atzean liburuak daude, hauek pizten duten sua, gauzak ikustera joateko nahia eta beharra…\nb: Lehenengo esaldia irakurriko al diguzu?\nA: «J’ai grandi avec des atlas».\nEsta entrada fue publicada en leyendo con y etiquetada a topa tolondro, ander izagirre, periodismo, viajes. Guarda el enlace permanente.\n3 respuestas a Ander Izagirrerekin irakurtzen\nEkhiñe Egiguren dijo:\n20 diciembre, 2010 en 9:34 AM\nBai interesgarria, elkarrizketa eta elkarrizketatua, biak! Julio Verne datorkit gogora… Bidaia asko ditugu oraindik Izagirreren eskutik irakurtzeko eta zorte handia dugula esango nuke.\n20 diciembre, 2010 en 8:43 PM\nHainbeste bidaiatzen ez dugunoi beti geratuko zaigu literatura 😉 Anderrek gomendatzen duen liburua oparitu zion Óskar Alegríak ere oso gauza interesgarriak idazten ditu, esaterako larunbatean bertan argitaratutako hau: http://elviajero.elpais.com/articulo/viajes/Paris/Takashima/elpviavia/20101218elpviavje_1/Tes\n20 diciembre, 2010 en 9:04 PM\nEskerrik asko, Amaia eta Ekhiñe. Plazerra izan da blog honetatik pasatzea!


Nafarroa Oinez - Argazki Bildumak - Berria\nNafarroa Oinez 2017, Lesakan. / 2017-10-15\nNafarroa Oinezen irekiera ekitaldia Lesakako Tantirumairu ikastolan\nAmaia Lasheras ikastolako zuzendariak "hezkuntza eredu propioa" galdegin du.\nZuhaitz bat landatu dute irekiera ekitaldian.\nEstitxu Fernandez kazetari eta ikastolako ikasle ohiak aurkeztu du ekitaldia. Uxue Barkos Nafarroako presidentea bertan izan da.\nIbilbidearen hasieran izan dira hainbat ordezkari politiko. Horien artean Uxue Barkos Nafarroako presidentea, hainbat gobernu kide, Ainhoa Aznarez Nafarroako parlamentuko presidentea, eta Eusko Jaurlaritzako zenabit ordezkari.\nIbilbide hasieran parte hartu dute ordezkari politikoek\nTrikitilariek musikarekin girotu dute ibilaldia.\nIkasleek ikuskizuna eskaini dute Erronka lehiaketan\nIkastolen aldeko jaietan ohikoa den Erronka lehiaketan parte hartu dute hainbat herritako ikasleek.\nGaztetxoentzako jolasak ere izan dira\nHaur eta gaztetxoentzako jolas eta jarduera bereziak antolatu dituzte.\nGiro alaia ibilbide osora zabaltzen\nMusikariak ibilbidean barrena ibili dira, gune guztietako giroa alaitzen.\nPuzgarrietan jauzika aritzeko aukera izan dute txikienek\nMusika eta edaria, eskura\nMusikariek txosna ingurua girotu dute, bertan zirenen gozamenerako.\nKontzertuak izan dira Nafarroa Oinezeko egitarauko jarduera nagusia\nKontzertuetan gazte ugari bildu da, ikastolen aldeko jaietan ohikoa denez. Arratsaldeko kontzertuak dira egitarauko ekitza nagusia.\nEguzkitan, musikari emanak\nIrudiko gunean, gazteak taldeen musika emanaldia gozatzen, eguzkipean.


Argazkia: Philippe Wojazer\nKlimaren gaiak zeru-sapaia jo du. Krisia gero eta larriagoa da, argi gorria gori-goria da. Bizi! mugimenduak “mendeko afera” gisa izendatua du aspaldi. ANV-COP21 mugimenduarekin batera. Frantziako Gobernuari adierazi diote enegarrenez politika aldatzeko. Macronen gobernuak ez duela klimaren politika aldatuko berretsi du behin baino gehiagotan.\nBizi!-ren hitzetan klima gaiaren inguruan gobernuen diskurtso faltsuek nahasten dute jendearen gogoa. Muturreko egoerara iristen ari da planeta, neurri zorrotzak ezarri ezean, berotegi efektuak gero eta zuzenagoa eragiten du gure bizitzan. Eguraldiaren aldaketa bat-batekoak bizi ditugu egunero. Planetaren geruzaren beroketa +1,5°C pean mantentzea gero eta zailagoa da. Bioaniztasuna ez da behar bezala babesten ari, eta espezieen desagertzea gero eta agerikoa da.\nZein dira neurriak? Bada, klimaren aldeko politikak eraginkorrak indarrean ezartzea. Bizi!-k, adibidez, garraioen eta mugikortasunen politika eraginkorrak indarrean jartzea begi onez ikusten du, baina taxuz jarriz gero. Macronen politika ele hutsez beteta omen dago, beren ustean, berotegi efektua ez da gutxituko hitz eta pitz arituz, erabaki zehatzak hartuz baizik.\nIpar Euskal Herrian, konparazione, Lapurdi kostaldean bereziki garraio politikak zuzen jotzen du klima jasaten ari den erasoaren aurka:\n– Biarritzeko aireportuaren jarduera etengabe handitzen ari da.\n– SNCFaren merkantzien garraitzeko gaitasuna gero eta mugatuagoa da. Burdinbidea zaharkitua da, tren eta trenbideek emisio gero eta kutsakorragoa aireratzen dute.\n– Tram’bus delakoak ez du “bide propio”-rik. Ibilbidea zatiz zati egiten du, nekez, bide hori autobus zaharrek erabiltzen baitute. Autoek segitzen dute izaten mugitzeko ibilgailu nagusia.\nMugimendu ekologistaren ustez, trena ez da behar bezala egokitua izan, ezta garraio publikoa ere. Bizikletaren aldeko azpiegiturak mugatuta daude “Bizikleta, trenak, tren bidezko merkantzia garraioa, autobus-bide bereziak: aldaketa masiboak nahi ditugu, orain!”, aldarrikatzen du Bizi!-k\nBizi eta ANV-COP21 mugimenduek ez dute Gobernuaren politika soilik kritikatzen bere praktikengatik, ostera ere, bere programan idatzia duena ez duelako betetzen baizik.\nMacronen Gobernuak Jaka Horiak direla eta, baita mmigratzaileen egoera dela, ezker-eskuin, tokian tokiko foroetan eta hedabideetan “eztabaidak” sustatzen ditu. Eta itxura batez, herritarrak gaien larritasunetik desbideratzen lortzen ari da\nEmmanuel Macron presidentea populazioaren %65en sostengua izatetik, %20era jaitsi zen. Azken hiru hilabetetan, berriz, bere propaganda politika dela medio herritarren %20 berreskuratu du. Macron presidentea izendatua izan zeneko atxikimendua berreskuratu nahi du kosta ala kosta. Bere politikak era berean mantenduz, aldez edo moldez.\nKanal hauetan artxibatua: COP21 | Frantziako Gobernua


Hasiera > Nor gara? > Elkargoko kontseilua\nBiltzarra eta batzordeak\nElkargoko kontseiluak 43 hautetsi biltzen ditu eta hauek kide diren 12 herriak ordezkatzen dituzte. Lehen aldiz sufragio unibertsal zuzenaren bidez hautatuak izan dira 6 urteko (2014-2020) 2014ko herriko hauteskundeen kari. Herritar kopuruen arabera, herri bakoitzak 2 eta 7 kontseilari ditu elkargoan.\nElkarkogo kontseiluak Lehendakaria hautatzen du bozen gehiengoan. Peyuco DUHART, Donibane Lohizuneko auzapeza 2014ko apirilaren 22an hautatua izan da.\nElkargoko Kontseiluak lehendakariordeen kopurua finkatzen du (12) eta Batzorde tematikoak sortzen ditu (12). Batzorde hauek, aurkeztuak zaizkien proiektuak aztertzen dituzte.\nElkargoko kontseiluak kolektibitatea kudeatzen du, haren eskumenek ahalbidetzen dioten neurrian. Bi hilabetetarik behin biltzen da deliberoak bozkatzeko. Ondotik hauek Estatuko zerbitzuetara bidaliak dira legezkoak direla kontrola dezaten. Azkenik erabaki hauek Elkargoaren egoitza nagusian afitxatzen dira eta webgune honetan publikatzen.\nElkargoko kontseilua bildu baino aste bat lehenago, Elkargoko kontseiluko eta Elkargoko zerbitzuen arduradun batzuek osatzen duten Komisio orokorra biltzen da hurrengo bilkuraren gai zerrenda aztertzeko. Helburua da, ondoko Elkargo kontseiluan aurkeztuak izanen diren txostenei buruz informazio gehiago biltzea eta eztabaidatzea. Elkargoko kontseilua ez bezala, Komisio orokor hau ez zaie publikoari ezta prentsari ere irekia.\nBulegoa Hiriguneko talde eragilea da. 14 kidez osatua da: Lehendakaria, 12 lehendakariordeak eta Elkargoko Kontseiluak hautatu duen ordezkari kontseilaria. Bulegoak elkargoko proiektuen egingarritasuna aztertzen eta trenkatzen ditu. Erregularki biltzen da Elkargoko kontseiluaren gai zerrendak prestatzeko eta batzordeetako lanak eta proiektuak eztabaidatzeko.\nLurralde Kolektibitateetako Kodeko L. 5211-10 artikuluaren arabera, Elkargoko kontseiluak Bulegoari delegatzen ahal dio bere ahalmenen parte bat. Bulegoak Elkargoko kontseiluaren ordez deliberatzeko ahala du beraz puntu zehatz batzuetan.\nLurralde kolektibitateen erreformaz geroztik, elkargoko kide diren herrietako hautetsiek batzorde tematikoetan parte har dezakete, herriek hautatzen dituzten elkargoko kontseilariek bezala.\n2014ko martxoaren 23 eta 30eko herri hauteskundeen bozketaren ondoko Biltzarra\nAINHOA 683 2 Michel IBARLUCIA 2. Lehendakariordea\nAinhoako Auzapeza Euskara Batzordeburua\nBIRIATU 1.087 2 Michel HIRIART 4. Lehendakariordea\nBiriatuko Auzapeza Natura 2000 Batzordeburua\nGETARIA 1.349 2 Albert LARROUSSET 4. Lehendakariordea\nGetariako Auzapeza Euri-uren, Itsasbazterraren, Bainatzeko uren kalitatearen eta Itsasbazterreko arriskuen gaietako Batzordeburua\nAHETZE 1.809 2 Philippe ELISSALDE 10. Lehendakariordea\nAhetzeko auzapeza Eremu naturalen, Garapen iraunkorraren eta Arriskuen gaietako Batzordeburua\nARBONA 2.034 2 Marie Josèphe MIALOCQ 5. Lehendakariordea\nArbonako Auzapeza LAE eta Hirigintza Batzordeburua\nSARA 2.508 3 Jean-Baptiste LABORDE LAVIGNETTE 8. Lehendakariordea\nSarako Auzapeza Ingurumen Batzordeburua\nMugazgaindiko gaietako Batzordeburua\nAZKAINE 4.001 3 Jean Louis FOURNIER 11. Lehendakariordea\nAzkaineko Auzapeza Ur edangarriaren Batzordeburua\nSENPERE 5.707 4 Pierre Marie NOUSBAUM 9. Lehendakariordea\nSenpereko Auzapeza Turismo Batzordeburua\nZIBURU 6.824 4 Guy POULOU 6. Lehendakariordea\nZiburuko Auzapeza Bizitegi Batzordeburua\nURRUÑA 8.673 5 Odile DE CORAL 1. Lehendakariordea\nUrruñako Auzapeza Kultura Batzordeburua\nDONIBANE LOHIZUNE 12.969 7 Peyuco DUHART* Lehendakaria\nManuel DE LARA 12. Lehendakariordea\nDonibane Lohizuneko Auzapezordea Garapen ekonomikoaren, Berrikuntzen eta Ikerkuntzaren gaietako Batzordeburua\nHENDAIA 15.370 7 Kotte ECENARRO 3. Lehendakariordea\nHendaiako Auzapeza Gai orokorretako eta Finantzetako Batzordeburua\nChantal KEHRIG COTTENCON Elkargoko Kontseilari ordezkaria Garraioetako eta Lekualdaketetako Batzordeburua\nOrotara 63.014 43 23\n*Lehendakariaren ardurapean diren batzordeak:\nDeialdi Publikoen Batzordea\nProzedura Egokituko Merkatuen Batzordea\nKarga Transferituen Ebaluekataro Tokiko Batzordea\nZeharkako Zergen Herriarteko Batzordea\nPertsona Elbarrituen Irisgarritasunerako Herriarteko Batzordea


Peer Bork, Berlingo (Alemania) Max Delbrueck Medikuntza Molekularreko Zentroko espezialista | Consumer\nPeer Bork, Berlingo (Alemania) Max Delbrueck Medikuntza Molekularreko Zentroko espezialista\n350.000 proteina baino gehiagoko multzoa gara, bakoitza funtzio berezi batekin\nProteinen garrantzia ez da soilik nutrizioa, baizik eta nutrizio horiek eta haien karakterizazio genetikoak biologia sistemiko (sistema biology) izeneko zientziaren eremu berri bat inauguratu dute mende hasieran. Peer Bork Berlingo (Alemania) Max Delbrueck Medikuntza Molekularreko Zentroan arlo horretako ikerketen buru da; “Nature”, “Science” edo “Cell” aldizkarietan argitaratutako 350 artikulu zientifiko baino gehiago idatzi ditu, eta bere iraultza berezia gaixotasunak alderantziz interpretatzea da, ez sintometatik eta gure sistemetan gaizki dabilenetik abiatuta, baizik eta programazioak gertatutakoa.\nGiza gorputza arkitektura-pieza gisa interpretatzen duzu…\nGure taldeak oso eredu sinplea egin du, organismoa funtzio bat betetzeko genetikoki diseinatutako sistema-multzo gisa interpretatzen laguntzen duena; SMART (simple modular architecture research tool) deitzen diogu, eta hainbat eremutako ikertzaileei aukera ematen die giza gorputzaren zatiak ezagutzeko, gene jakin batekin lotutako pieza funtzional gisa. 1998az geroztik ari gara proiektu horretan lanean, giza genomaren aurrerapenen argitan, eta guztira 350.000 proteina identifikatu ditugu, horietako bakoitzak bete beharreko funtzio batekin… Dagoena da, garena.\nGure gorputzetan gertatzen den guztia azal dezakete proteinek?\nNeurri batean, baina ez guztiz. Gaixotasunak ez dira akats espezifikoen ondorio, erantzun sistemikoen ondorio baizik. Aldaketa horietan organo edo zelula mota askok parte hartzen dute. Ondoretasunezko gaixotasunei dagokienez, kausa-efektu erlazioa oso argia da, baina gainerako gaixotasunetan kausalitatea konplexuagoa da eta biologia sistemikoa prozesuetan zer molekulak parte hartzen duten argitzen saiatzen da. Hesteetako espasmoak edo migrainak eragiten dituen gaineszitazioan zuzenean parte hartzen duten zenbait proteina ezagutzen ditugu.\nOrganismoaren funtzionamendua ulertzeko “jarraibide ofizialen gida” da giza genoma?\nBihotz-gutxiegitasuna bezalako nahasteak proteina baten konfigurazio espazial hutsetik abiatzen diren proiektuen baitan daude.Genomaren sekuentziazioa tresna garrantzitsua da, baina gertatzen den guztia ez dago aurrez programatuta. Badakigu, adibidez, zahartzea ez dela denboraren joanari bakarrik egotz dakiokeen fenomenoa, baizik eta DNAk gobernatutako gure arkitektura proteikoaren aldaketei. Hain zuzen, zelulen bizitza eta heriotza askoz gehiago daude programazio genetikoaren mende, aldi baterako edo ingurune berezi baten mende baino.\nIzutzen ari zara… Zer ondorio etiko ditu horrelako lan batek?\nGiza gorputzaren sistema molekularrak zenbat eta gehiago aztertu, orduan eta konplexuagoa da nortzuk garen diskurtsoa. Noiztik eta noraino merezi dugu gizakitzat hartzea? Nire ustez, eztabaida ez da antolakuntzakoa bezain filosofikoa. Gure izaera fisikoa azken ondorioetaraino ikertzeko prest gaude? Hasteko, ikerketa horiek funts publikoekin finantzatzen direla bermatu beharko genuke, eta, zoritxarrez, sinesgaitza dirudien arren, zientziak baliabide gehiago bideratzen ditu ikerketa militarrera, nuklearrera edo astrofisikara biologia molekularrera baino.\nLaborategi gehiago sortu behar dira?\nPremiazkoena arlo teknologikoan jada adierazitako ideiak garatzea da. Robotika eta bioingeniaritza izango dira biosistematikaren oinarri nagusiak. Arazoa ez dago ezagutzaren identifikazioan (geneak, adierazpen genetikoa, elkarrekintza bitarrak, funtzionaltasun molekularra), baizik eta haren ustiapenean, ondo aztertuz aukerak eta horien ondorioak denbora eta espazio iraunkor batean. Informatikak gure eskura jartzen dituen erraztasunak etengabe probatuko ditugu.\nZer egiten die proteinei hain molekula bereziak?\nLehen uste genuen proteina bat konfigurazio partikularreko aminoazido-multzo bat zela, eta garrantzi handiagoa ematen genion aminoazido horien izaerari haren konfigurazioari baino. Gaur egun badakigu molekula horien egitura-aldaketak funtsezkoak direla haien funtzioa definitzeko. Polipeptidoak (aminoazidoak) alde batera uzten ditugu, eta arreta handiagoa jartzen diegu haien kateei, “aldaketa postanslazional” (PTM) deritzonari, eta molekularen propietateak, funtzioa eta molekula berrien ernetzea alda ditzaketen atomoen ezaugarriei.\nGaur egun, zertan ari da zure taldea lanean?\nGure Berlingo taldea metagenomaren sekuentziazioa ikertzen ari da (giza gorputzean dauden mikroorganismoen gene guztiak), bide metabolikoekin zerikusia duena: geneak proteinekin erlazionatuz, proteina-sareak zelulen metabolismoarekin eta fenotipoen eta ingurumen-ezaugarrien arteko interakzioarekin. Dirudienez, ikerketa horietako gehienak ez dira laborategi batean egiten, ordenagailu ahaltsu baten pantailaren aurrean baizik.\nZIENTZIA BERRI BAT?\nIrudia: Javier Aroche\nBiologia ez da inoiz aurkitu Peer Bork irakasleak menderatzen duen diziplina honetan bezain hurbil: biologia sistemikoa. Eredu kuantitatiboen diseinutik abiatuta, zinetika entzimatikoa azaltzeko, neurozientziek azken hamarkadetan aurrera egiteko erabili duten irudigintza konputadorizatutik eta zibernetikaren garapenetik abiatuta, giza gorputza azaltzeko ez da beharrezkoa gorpuen disekzioa, baizik eta softwarearen afinazio oso zehatza. Biologia sistemikoko lehen institutuak mende honen hasieran sortu ziren Tokion (Japonia) eta Seattlen (Washington, AEB). eta giza genoma, proteomika eta bioinformatika aztertu zituzten.\nMasa-espektrografiaren laguntzarekin, ikertzaileek DNA serieak lotzen dituzte hiru dimentsioko molekula-konfigurazio jakin batzuekin, zelula-funtzio metaboliko jakin batekin edo RNAk eragindako mutazioekin. Jakintza oso kotizatua da (Espainian, unibertsitateek selektibitate-notarik onenak eskatzen dituzte diziplina biosistemikoetako karreretan sartzeko) eta, aldi berean, translazionala; gaixotasun immuneak, infekziosoak edo metabolikoak, baita eragin soziosanitario handiko nahasteak ere, hala nola bihotz-gutxiegitasuna, proteina baten konfigurazio espazial hutsetik abiatzen diren proiektuen mende daude.\nalemania bork giza gorputz molecular max delbrueck de berlín-eu proteinak


Oilar askoren artean aukeratu behar – Tropela.eus bloga\nBidaltzailea:Raul Perez\t 2011-07-27 2011-07-27 Utzi iruzkina Oilar askoren artean aukeratu behar bidalketan\nEgun bakarreko lasterketa guztietarako bezala, erronka handia izango da benetan, Donostia-Donostia klasikoaren kinielarekin asmatzea. Dena dela, izen ezagunik ez da falta parte hartzaileen zerrendan.\nGilbert da aipatu beharreko lehen izena. Hura jaun eta jabe izan zen Ardenetako Hirukotean, aurtengo udaberrian, eta Tourreko lehen etapa eskuratu zuen. Donostiara irabazteko asmotan etorriz gero, lehian egongo da, Jaizkibel eta Arkale ez direlako nahikoak hura bezalako ziklista bat jokoz kanpo uzteko. Hushovd norvegiarra ere erakustaldiz erakustaldi ibili da Tourrean, eta bereziki gogoangarria izan zen Lourdesekogaraipena Aubisque igarota. Aurreko taldean sartzen bada, faborito bilaka daiteke, baina hasiera batean behintzat, Gilbert baino koska bat beherago dago, aintzat harturik azken 90 kilometroetan igo beharreko aldapak.\nTourrean egon ostean gure errepideetara etorriko direnekin jarraituta, iazko irabazlea nabarmendu behar: Luis Leon Sanchez espainiarra. Bera ere etapa besapean itzuli da etxera Frantziatik. Flecha kataluniarra ere zerrendan dago. Hain justu, Sanchezek irabazitako etapa hartan ihesaldian sartu zen txirrindularietako bat izan zen Flecha–telebistako autoak lurrera bota zuen Hoogerlandekin batera-. Eta beste Sanchez, noski: Samuel. Talde txikietan oso abila denez, borrokarako gogoa ez bazaio itzali, aurrean beharko luke. Ginga ezin hobea litzateke Euskaltel Euskadirentzat, talde laranjak inoiz ez baitu Donostiako Klasikoa irabazi.\nCunego italiarrak ez du oso Tour distiratsua burutu, baina lehen hamarren artean sailkatuta, ezin esan ere makal ibili denik. Donostiako ibilbideak gainera bat egiten du italiar ttipiaren ezaugarriekin. Eta oso gogorrak ez diren ibilbideetan Rojas txukun moldatzen da; ez al da ba Donostiarra etorriko espainiarra Tourrean maillot berdea jantzi ez izanaren arantza ateratzeko nahiarekin?\nEuskal Herriko beste ziklistei dagokienez, RadioShackeko bikotea ezin aipatu gabe utzi. Haimar Zubeldia eta Markel Irizar. Etxean korritzeak ematen duen motibizazio puntua baliatu lezakete lehian egoteko. Gauzak ondo, Beñat Intxausti ere Donostian izango da; Tourra utzi behar izan zuen min hartuta, baina sasoi puntuari eutsi baldin badio, hura ere lehen postuetatik ez du zertan oso aparte egon.\nSchleck anaiak, Basso, Velits, Porte… Osoz errenda luzea dugu. Aukeraketa, zaila hortaz. Eta Tourrean ibili ez direnen artean, Di Luca eta Rodriguez kate motzean lotu beharko dituzte gainerako faboritoek. Nola italiarra hala kataluniarra ezin trebeagoak dira Klasikoaren antzerako ibilbideetan. Espainiako Vuelta du buruan bikoteak, ordea, eta agian sua pizten denean Jaizkibel edo Arkalenen gora, kosta egingo zaie.\nHoriek guztiak dira arreta deitzen duten izenak, baina gutxien espero duzunean ustekabeak ere izaten dira. Are gehiago klasikoetan.\nIbilbideari buruzko bi hitz: Urtero legez, ziklistak Donostiako udaletxe paretik aterako dira 11:00etan eta helmuga Donostiako Bulebarrean izango dute -17:00ak aldera-. Iaz bezala, birritan igoko dituzte Jaizkibel eta Arkale. 15:00ak inguru hasiko dira Jaizkibel aurrenekoz igotzen. Lasterketaren lehen zatian, Orioko gaina eta Garate igoko dituzte.\nBidaltzailea:Raul Perez 2011-07-27 2011-07-27 Hemen argitaratua:Analisia, Donostia KlasikoaEtiketak: Beñat Intxausti, Gilbert, Haimar Zubeldia, Luis Leon Sánchez, Samuel Sánchez


IRINMODO (1307-2018): GARIA ANTZUOLAN\nAntzuola, 1915. urtean. Gari soro ederrak ikus daitezke Irimoegi aldean\nBaina ikus dezagun zein izan zen nekazarien bizitza Antzuolan, gertuko historiari kasu eginez. Hasteko, interesgarria izan daiteke XIX. mendeko nekazaritzak XX. mende berriari laga zion egoera aztertzea, eta horrela bi mendeetako datuak alderatzeko aukera izango dugu.\nLehenik eta behin, 1892ko urtean azaltzen den estatistika dokumentu batera joango gara, eta bertan antzuolarrok bizitzeko geneuzkan baliabideak zeintzuk ziren antzemango dugu. Hemen dira bertatik jasotako datuak eta iritziak:\n“Garia ereiteko 10.275 area erabili dira, 2.200 hektolitro jasoz. Artoa ereiteko 10.275 area; jaso, berriz, 2.400 hektolitro inguru. Aurrez zekalea ere landatzen zen, baina 1780ko hamarkadan desagertu zen.\nBaba eta babarruna oso gutxi hartu da, 60 hektolitro eta 150 hektolitro hurrenez hurren, hain zuzen ere.\nArbia eta lastoa abereentzat.\nJasotako uztaren emaitzak hauek dira: artoa, landatutako anegako 14ren bat batu da; garia, 11 anega.\nUrteko bost iraulietan 274 gizon eta 274 emakumek lan egin dute, baina landatu eta satsa jasotzea besterik egin ez duten 137 mutikok ere bai. Herrian, beraz, zuzen edo aldika %55ak nekazaritzarekin zerikusia zuen, nahiz eta une horretan herrian bi larru-lantoki eta oinetako lantegiak egon.\nNekazaritzan produkzioa ona zen eta soberakinak saldu egiten ziren”.\nGarian eta artoan oinarritutako laboreak ziren nagusi herrian XX. mendea hasi baino lehen. Are gehiago, nekazaritzara dedikatzen zen esku lana ere garrantzitsua zen; izan ere, industriaren eragina hutsa zen herrian (2 larru lantoki). Gehiengoa, bada, lurra lantzera dedikatzen zen. Haurren esku lana ere handia izaten zen, beraz, baserriko langintza zehatzenetan, hau da, lurra landu, satsa prestatu eta bota, edota laborea biltzeko garaia iristen zenean, eta haurrak eskolara joaten ez zirenez, maisu-maistra askoren arduratu eta egoera hori guraso eta herriko aginteen artean salatzen zuten, eta batzuetan isunak ere ordaindu behar izaten ziren.\nOndorengo urteetan, ekoizpenari dagokionez, gauzak ez ziren asko aldatu.\nDokumentu horrek ere beste datu interesgarri bat adierazten digu; alegia, nekazaritza-ekoizpenaren etekina eta soberakinaren arteko oreka zein zen. Beraz, datuekin bat eginez, garai hartako nekazariak buruaski baino gehiago zirela konturatu ahal izango gara. Landutako laboreekin errenta on bat ateratzeko gai zirela eta, soberakinekin, berriz, merkaturatzeko, ondorioz, irabazi batzuk jasotzeko.\nEgoera hau garrantzitsua da, ekonomia eta gizartea elkarrekin lotuta daudelako, batak (ekonomiak) bestea (gizartea) baldintzatzen duelako. Nekazaritzan izandako irabaziak, bada, herriko ongizatea baldintzatzen zuen.\nBaina ekoizpen hori ez zen Antzuolako udalerrian berdin ematen, izan ere, zonalde batzuk besteak baino aberatsagoak ziren: “Antzuolarrok inbidiaz ikusten zituzten Lizarraga auzoko gari sailak, bertan garia erruz eta ona hasten zelako. Batzuek Antzuolako Ukrania ere izendatu zuten inguru hau”. Beraz, kantitate eta kalitate oneko gari-sailek auzoko ongizate maila bermatzen zuten.\nBai mendebaldean eta baita ekialdean ere, gizakia labore hau landatzen hasi zenetik, trukerako nahiz ordainketarako erabili izan du garia. Gure artean, adibidez, elizari hamarrenak emateko (edo ordaintzeko) edota baserri jabeari urteroko errenta ordaintzeko erabili izan da.\nEman dezagun saltotxo bat, eta bat egin dezagun 1940tik hasi eta ondorengo urteetako gari ekoizpenaren bilakaerarekin, izan ere, 1940eko hamarkadatik aurrera labore honen beherakada antzematen hasi zen. Esaten duguna sendotzeko, hona hemen hainbat estatistika datu:\nGARI EKOIZPENA (1942-1966)\nBaserrietako bizitzan garia oinarrizko elementua izanda, 40ko hamarkadatik aurrera beherakada nabarmentzen hasi zen, bai azalera mailan eta baita, jakina, eskulan mailan ere. Eta hori geldiezinezko gertaera izango zen: labore honetan 1942an lanean ziharduten 901 pertsonatik 321era jaitsi zen 1966an. Hala ere, 60ko hamarkada izan zen adierazgarriena eta beherapen horren islarik garbiena. Izan ere, ordurako Antzuolan industria gero eta indar gehiago hartzen ari zen, aldi berean, inmigrazioa ugaldu egin zen eta baserrien hustea eta nekazal ekoizpenaren jaitsiera hasi zen.\nGero eta ugariagoak ziren baserrietatik kalera jaitsitakoak edota herriko lantokietara lanera etortzen ziren baserritarren seme-alabak. Gero eta ugariagoak ekonomia mistoa (baserria eta lantokia) praktikatzen zutenak. Horren guztiaren ondorioz, garia landatzeko beharra eta ohitura ere desagertu zen. Sarasketa izan omen zen 1983an garia bildu zuen azken baserria.\nJauregi-Guridi sendiak izan zuen gariarekin azken hartu-emana. Hala ere, Arluztxiki baserrian ere urtetan landatu izan dute babarekin nahastuta garia. Badirudi, errendimendu hobeagoa ematen duela labore biak nahasirik landatzea. Biak ere, gaur egun, baserriko animaliei emateko erabiltzen dira.\nArtoak ordezkatu zuen gariaren gainbehera, ganadu kopurua mantentzeak artoaren ekoizpena mantentzea ere ekarri zuelako. Hala ere, hemen ere, esplotazio eta eskulana bera jaisten hasi zen 60eko hamarkada hurbiltzen zihoan neurrian, nahiz eta landutako sailak eta hartutako kiloak handiagoak izan. Ikusi bestela datuok:\nAzaroari ere hazila ditu izan zaio, izan ere gari hazia sartzeko garaia zen hura. Azaroaren 25a, Santa Katalina eguna, hartzen zen hazia sartzeko egun sinbolikoa, eta egun horrekin esaera zahar bat ere badago:\nGaria, aurretik artoa izandako tokian sartzen zenez, prestatu beharra egoten zen lurra.\n1. GARIA ARETU ETA JORRATU.\nOtsailerako garia ernalduta, berdetuta egoten zen. Garia hazten zenean jorratu ere egin behar izaten zen. Orduan idiekin, eta areaz lagunduta, lurra bigundu egiten zen garia hobeto ernaltzeko. Aldi berean, gariari bota beharreko sahatsa ere zehetu egin behar izaten zen. Hori hil beheran egin behar izaten zen, bestela sahatsa hondatu egiten zelako.\nMaiatza, berriz, ahalik eta gehien jorratzeko garaia izaten zen.\n2. GARIA BILDU.\n"Elurrak goitik behera egiten duen bezala, garia heltzen hasten denean, behetik gora egiten du. San Fermin garaia izaten zen garia heltzeko garaia. Baina batzuetan beranduago ere heltzen zen: San Inazioak ere etorri izan ziren garia biltzeko egunak. Beraz, bederatzi hilabeteko denbora aldia pasatu-eta, uzta jasotzeko eguna etortzen zen. Eskuan ”eskularra” eta igitaia hartzeko egunak, beraz. Eskularra garia batzeko eskuan jartzen zen egurrezko kakoa zen. Igitai horztunarekin mozten zen garia. Bazegoen beste bat horzgabekoa baina hau arbia, garoa, artoa, muga belarrak-eta mozteko erabiltzen zen”.\nEbakitzeko sega kirtenduna ere erabiltzen zen:\n“Sega honek kirten bat zeukan garia batu eta alde batera botatzen zuena, gero errazago mozten jarraitzeko. Azken urteetan, ordea, idiekin tira eginda ibiltzen zen garia mozteko makina hasi ginen erabiltzen”.\nEbakitzen hasi aurretik auzotarrak biltzen ziren auzolanean garia moztu eta biltzeko:\n“Ez zegoen abisatu beharrik, denok bagenekien noiz hasten zen lana-eta. Behetik gora hasten zen lana, garia behean heltzen zelako lehen aldiz. Handik gora.\nBaina ez zen jakineko tokirik egoten lanera joateko:\n“Gu joan egiten ginen eta gero bueltan besteak etortzen ziren. Auzo bakoitzean konpontzen ginen auzotarrok, baina hori ez zen horrela izaten beti. Senitartekoren bat baldin bazegoen beste auzoren batean hara ere joaten ginen. Gu geu (Sarasketakoak) Ibarre, Ertzilla, Irastortza, Eguzkitza, Irimo, Otamendi, Aitzaga, Idala, Arreluzera... joaten ginen; baina baita Galardi, Iñurrigarrora... ere”.\nLau bat egun erabiltzen zen garia ebakitzeko: “Ebakitzeko ilaran jartzen ginen, makurtuta, gariaren kirten azpiko ipurdia bilatu eta mozteko. Gero *“asaoketia” egin, hau da, bi eskutada batera moztutako gariaren lastoa eta burua lotu lasto kirtenarekin (“asaoziriarekin”), eta lurrean lagatzen zen hobeto sikatzeko, eta ondoren gari metak egin ahal izateko. Gauza handia izaten zen metak eginda ikustea, orduan uzta aseguratuta zegoela pentsatzen genuelako. Astebete edo bi egoten ziren sikatzen soroan”.Hala ere, Aipamen berezia behar du garia mozteko erabilitako makinak, zaharra baita, baina baita bitxia ere. 1950ean Durangon egindakoa omen da, Aitzaga eta Iralatorre baserrikoa. Antzekoa erabili zuten azken gari mozketan, Sarasketa baserrian ere 1983. urtean. Bitxia ere dela ezin ukatu: jarleku eta guzti, palanka eta pedal\nEbaki ondoren, galburua alde batera eta lastoa bestera gelditzeko lanak egiten ziren:\n“Sikatu ondoren, alde batetik bestera makila luze bat jartzen zen eta makilaren gainean harri losa latz batzuk bertan garia joz galburuari gari\nalea kentzeko. Harri honi “txanketa” esaten zitzaion.\nEskuan lastoa gelditzen zen eta bestean alea. Lastoa ganaduak jan eta alea errotara eramateko, gero etxerako irina egiteko. Igotako irina etxera ekarri, “baian” (bahean) eralgi eta zahia bahean eta irina behean, gelditzen zen”.\nHori guztia eskuz egiten zen garai hartan. Baina garia biltzeko nahiz ondorengo prestaketarako makinak ekartzen hasi ziren:\n“Guk geuk (Sarasketa) 1904an ekarri genuen Antzuolan lehena izango zen *“malakataia”. Berau, idiekin mugitzeko tramankulu bat zen, motorra etorri aurrekoa, eta "asauak" mozteko erabiltzen zen. Motor baten ordez idiak erabiltzen genituen hau mugitzeko. Malakataia palanka luze bertikal bat zen. Bera finkatzeko zuloak egiten ziren goian eta lurrean. Erdian *“partikia” zeukan; hau da, palanka luzeari lotuta beste palankatxo luze bat, katea baten bitartez idien uztarrian lotzen zena, gero, idiak mugituz, zutik zegoen palanka mugiarazteko. Palanka hau okerra izaten zen, eta idiak bueltaka ibiltzen ziren lana bukatu arte. Aipatutako palanka bertikal horrek, goiko partean, diametroz 80 zentimetroko polea bat zeukan, eta alboan beste bat, baina hau 20 zentimetrokoa. Diametro desberdinari esker, makinak abiadura edo “erreboluzio” gehiago hartzen zuen. Hemendik beste palankatxo bat irteten zen, beste polea batera zihoana; hemendik uhal plano eta zabal baten bitartez, garia jotzeko makinari lotzen zitzaion, hau azkar mugitzeko.\nHala ere, guk geuk (Sarasketa), 1924. urtean, motorra erosi genuen eta ondoren garia jotzeko makinak ez zuen idien beharrik izan”.\nBeraz, tramankulu horretan “asauak” sartuta makinak zeukan zilindroa bueltaka zebilela, lastoa atzera eta alea aurrera joaten zen, garia garbituz.\nOndoren, gariari “ahotza” kentzeko tornua edo “abentadora” bat egon zen:\n“Honek haizea egiten zuen eta garia garbitzeko ona zen. Kaxa bat zen eta eskuz palanka bati bueltak emanez mugitzen zen barneko galbahea, eta horrela alde batetik ahotza eta bestetik alea irteten zen garbi-garbi. Hautsa izaten zen orduan, eta aurpegia eta arropak haustuta bukatzen genuen guztiok. Paineluak jarri aurpegian eta kito! Gero, ”galtzua” batu esku arearekin eta erre egiten genuen sua emanda. Alea, berriz, “troxara”.\nDenborarekin, makina horiek baserrien artean kooperatiba moduan erabiltzen hasi ziren:\n“Gure kasuan Sarasketa biak eta Baztarriñakoak. Beste batzuek, berriz, hainbeste ordaintzen zuten erabiltzearren”.\nGuztira, sei/zazpi eguneko lana izaten zen garia biltzea:\n“Lau mozteko, bat edo bi biltzeko eta beste bat makinarekin jotzeko”.\nGari lanak bukatzerakoan, “galaparia” egiten zen lagun eta senitartekoen artean. Baina berehala, garia egondako sailean area pasatu, satsa bota eta arbia ereiteko prestatu behar izaten zen abuztuaren erdirako. Orduan, lan hau bukatzen zenean Pietateak izaten zirenez ‑herriko jaiak‑, hiru bat egun jai hartzen ziren. Egun hori nahiz San Joan Txiki egunak gustura hartzen zituzten baserritarrek!\nSARASKETA baserrian eginiko azken gari bilketa, 1984. urtean.\nSARASKETA BASERRIAN AZKEN GARI BILKETA, 1984. urtean\nlanbide zahar edota ohitura bat berreskuratzea izan zen: gari jotzearena.Argazki hauek herriko ANELKAR (hirugarren munduaren alde lan egiteko sortu zen elkarte bat da) antolatu zituen ekintzen bidez Brasilera (Canudos), Senegalera eta Kongora bidaltzeko laguntzarekin eginiko jaiarekin lotuta dago. Hori egin ahal izateko, urtero ekimen bat antolatzen du, eta euretako bat - 2003ko uztailaren 12an (Beraz, 10 urte pasatu dira)-\nEskerrak eurei, baina batez ere Jose Mari Iturberi, gari bilketa hau errealitate bat izateko lanean ibili zelako.\nInformazio gehiago AHOTSAK. COM:


Baskoniako taldea, osorik denboraldi honetan lehen aldiz - Saski Baskonia\nBaskoniako taldea, osorik denboraldi honetan…\nTadas Sedekerskis entrenamenduetara itzulita, Bitci Baskoniako jokalari guztiak prest daude Neven Spahijarentzat.\nEz da denboraldi erraza izaten ari Bitci Baskoniarentzat, eta atzo, 2022ko otsailaren 3an, izan zen jokalari guztiek batera entrenatu zuten lehen eguna. Tadas Sedekerskisen itzulerarekin, koronabirusagatik baja da azken astean, Neven Spahijak prest ditu jada Baskoniako jokalari guztiak.\nUrte zaila izan da jokalari guztiak osasuntsu edo prest eduki ezin izan dituen talde gasteiztarrarentzat, abuztuan denboraldi-aurrea hasi zenetik igaro diren sei hilabeteetan. Hautaketagatik, iraupen luzeko lesioengatik, gaixotasunengatik eta beste hainbat ezbeharrengatik baskoniarrek ezin izan dute 2021-2022 ikasturtean talde bezala entrenatu.\nAste honetan zehar, Spahija taldea berreskuratzen joan da Alec Peters eta Arturs Kurucsen itzulerarekin, Covid-19 gainditu ondoren. Konfinamendutik itzuli den azkena Tadas Sedekerskis lituaniarra izan da, entrenatzeko eta lehiaketa-erritmoa berreskuratzeko prest dagoena.\nJokalari guztiak batuta, Bitci Baskoniak bere lehiakortasun-bertsiorik onena erakutsi nahi du datozen asteetan, bai Endesa Ligan, bai EuroLeaguen.


Guk bai, zuk zergatik ez? - Elorrioko Txintxirri Ikastola\nGuk bai, zuk zergatik ez?\n» Guk bai, zuk zergatik ez?\nApirileko lehen astean DBH 3-4ko ikasleek “Zergatik ez” programako 4 saio izan dituzte Berbaroko hezitzaileen eskutik. Helburua nerabeen artean euskara zenbat, noiz, nola… erabiltzen duten hausnartzea izan da. Gure jarrera eta joeren kontzientzia hartuta, har ditzagun gure ardurak!


Inicio de la página-EU\nAYUDAS A LA ACCESIBILIDAD-EU\nSaltar al contenido-EU\nIr al inicio de esta página-EU\nIr a la página de inicio-EU\nI – Donostiako hiriaren garapena XIX. mendean\nII – Sarriegi mutikoari harrera egin zion\nIII – Haurtzaroa eta nerabezaroa\nIV – Gaztaroa eta heldutasun aroa\nV – Merkataritza artekari\nVI – Musika irakasle\nVII – Zahartzaroa eta erretiroa\nVIII – Heriotza eta omenaldiak\nIX – Nortasun txostena, grafolo\nX – Raimundo Sarriegiren musika\nA - Ahots musika\nB - Korurako musika\nC - Pianoa\nH - Txistua\nS - Orkestrarako musika\nU - Banda\nV - Eszena-musika\n50. urte arte\nEz dakizu zein izan zen Danborradaren jatorria, eta historiagile askok jatorria 1836 inguruan kokatzen badute ere, garaia eta moduari buruzko datuak hipotesiak besterik ez dira. Javier María Sadaren bertsioaren arabera, Kañoietan eta San Vicente iturrietan kokatzen da jatorria, okin eta urketariak goizean beren lanetarako uraren bila zihoazenean. Trinitate Kalean zehar, iturri hauek kokatzen diren kalean, guardiaren erreleboa ematera zihoazenak danborren soinuan desfilatzen zuten. Agian urtarrilaren 20 batean, hiriaren patroiaren egunean, zenbait gautxorik sagardotegiak itxi ostean, eta etxera edo sokamuturrerako bidean, zenbait lata edo kupel hartuko zituzten eta desfileari jarraituko zioten, aurrerago danborrada izango zenaren hastapen gisa.\nDena den, hasierako danborradak ez du gaurkoarekin zerikusirik, hastapenetakoa nahiko eragabea eta mozorrotua zen eta ez uniformatua gaurkoa bezala.\nSarriegiren martxak ezagunak egin ziren arte, gaur egun oso ezagunak diren “Pastelero” edo “Idiarena” (1)doinuak interpretatzen ziren eta Euterpe bezalako bandek jotzen zituzten. 1838an, José Juan Santesteban bere maisua zenak, San Sebastian egunerako lehen Martxa Zortxikoa konposatu zuen, eta horrela errepertorioa poliki-poliki berrituz joan zen, Sarriegi maisuaren abestiekin.\nGarai hartan Puyuelo kalearen 11. zenbakian kokatua zegoen La Fraternal elkartearekin hasi zen Danborrada inauterietako konpartsa izaten. Elkarte honek, Plaza Berrian ospatzen zen sokamuturrera abiatzeko danbor desfilea antolatu zuen 1870ean. Gerrate Zibila izan zen urteak salbu, 1874-1876, danborrada hauek Union Artesanarekin jarraitu zuten.\n1879an La Fraternal eta La Unión Artesana elkarteak ados jarri ziren inauteriak ospatzeko eta ospakizunaren baitan danborrada barneratu zuten, lehen aldiz ordenatua zegoelarik. 1881ean hiriko agintariek elkarte hauei ingelesek 1813 urtean utzitako danborrak eman zizkieten. Urte hartan goizeko dianaz gain, gaualdean Alde Zaharreko kaleetan zehar inprobisatutako erretreta antolatu zen. 1882an, Angelito Minondoren zuzendaritzapean, uniformatutako danborrada Lasala Plazatik atera zen, eta lehen aldiz, gauean ere atera zen. 1882 eta 1883an Euskal Erria aldizkarian Adolfo Morales de los Ríos arkitektoak jarri zituen argazkiei esker, kabalgatan parte hartu zuten talde eta jantziei buruzko xehetasun gehiago ditugu.\nKonpartsa ezberdinez osatutako San Sebastian jaia, inauteriaren ataria da, urtero aldaketa eta parte hartzaile berriak zituena. Urtetik urtera jaia garrantzi gehiago hartuz joan zen: mozorro dantzak, kontzertuak antzokietan eta abar egiten hasi ziren, beste ospakizun herrikoiei gehituz, txistua eta danbolinaren doinuan ospatzen ziren sokamuturra eta zezensuzkoa adibidez.\n1884 urtean, danborren aurretik zapadoreen eskuadra sartu zen konpartsan. 1885ean, Andaluziak izandako hondamendiak zirela eta, donostiarrek erabaki zuten jaietan kaltetuentzako funtsak lortzen saiatzea. Elkarteek Estudiantina antolatu zuten eta Sarriegik horretarako “Plegaria y Jota” konposatu zuen Adolfo Combaren letra izan zuena. Hurrengo urtean “Ataque de Errico-semes” konposatu zuen Sarriegik.\nBaina guztietan aipagarrienak 1900eko inauteriak dira. La Unión Artesana elkarte guztietako ordezkariekin elkartu zen inauteri ahaztezinak antolatzeko asmoarekin. Urtarrilaren 20aren bezperan, gaueko 12etan, Union Artesanaren egoitzan, Lasala Plazan, bandera altxatu zen. Urte horretan, goizean ateratzen zen danborradan, jantziak eta musika estreinatu zituzten. Sarriegik “Itsaskiak lurrean” eta “Txipiroi baten atsekabeak” (2) konposatu zituen data honetarako. Heraldoek zaldi gainean ireki zuten konpartsa, atzetik txipiroiez mozorrotutako gastadoreak arrantzale batek gidatuta zihoazelarik. Atzetik, lanpernaz mozorrotutako danborrak eta barrilak, muskuilu eta lapen banda, eta zisneen gainean zihoazen igelak. Karroza zoragarri batek ixten zuen konpartsa, marinel motiboz hornituta, Easo Ederrarekin.\nUrtez urte danborradak ospatu ziren, urte batzuetan besteetan baino hobeago, zenbaitetan aurrekontu faltagatik festak distira galdu zuelarik. 1903 urtean, sokamuturra galarazteko erabakiaren ostean, Unión Artesana elkarteak danborrada ez ospatzea erabaki zuten. Gertakari honek donostiarrak haserrarazi zituen Cayetano Sánchezen ondoko bertsoek adierazten duten moduan:\n“Isildu gure donostiako\nez baita festarik\n1905ean danborrada berpiztu zen. Donostiara jende ugari hurbildu zen, izan ere urte honetan bertan Maria Cristina zubia inauguratu baitzen. Sporti Clai, Port Arthur eta Amistad Donostiarra elkarteak izan ziren antolatzaileak.\nMendearen lehen urte hauetan “danborrerista” eta “antidanborreristen” arteko eztabaida sortu zen, azken hauek danborradetako kideen jarrera salatzen zuten ganberrotzat joz. Halaxe jaso zuen “La Constancia: diario íntegro fuerista” medio tradizionalak. Egunkari honen erasoak urte askotan errepikatu ziren, baina danbor zaleak garaitu ziren eta poliki poliki beste danborrada batzuk gehitu ziren jaira.\nAipagarria da 1913 urtea, hiriaren sute eta hondamendiaren mendeurrena eta Sarriegi hil zen urtea izan zelako. Lehen aldiz, lau elkartez osatutako danborrada batek desfilatu zuen irailean: La Unión Artesana, “Euskal Billera”, “Sporti-Clai” eta “Donosti Zarra”.\nHurrengo urtean eta bere heriotzaren urteurrenean dolua adierazteko, ez zen danborradarik egin egun honetan (3). Horren ordez, musikariaren aldeko omenaldi hunkigarri bat antolatu zen, beste batzuen artean elkarte ezagunenak, Donostiako Orfeoia eta Udal Musika Bandak parte hartu zutelarik. Musikariaren etxeraino joan ziren eta bertan plaka estalgabetu zuten eta ekitaldiaren omenezko dokumentua eskaini zitzaion familiari.\nLehen gerrate zibilaren urteetan (1914-1917) Espainiaren neutraltasunak Europa guztiko burgesiako familia ugari er akarri zituen hirira. Belle-Èpoque-aren garaia zen eta klub pribatuetan saloiko dantzak eta aparteko festak sarritan antolatzen ziren. Honek ez zuen eragotzi jai herrikoiek paraleloki normaltasunez ospatzen jarraitzea.\nHogeigarren hamarkadako urte zoriontsuetatik bat aukeratu beharko bagenu 1927koa izango litzateke. Urte honetan Haur Danborradak parte hartu zuen lehen aldiz, Mauricio Echániz-ek bultzatuta eta Euskal-Billerak antolatuta. Desfilea irekitzen zuten zaldi gaineko heraldoek, gastadore txikiez jarraituta. Pilar Tabernak zeraman bandera eta bere anaiak, Alfredo Tabernak, zuzendu zuen Danbor Nagusi moduan. Atzetik danborrek eta barrilek desfilatu zuten.\nEuskal-Billerako haur danborradak ia etengabe bakarka jarraitu zuen 1961 arte (4), Donostiako beste ikastetxeetako konpainiak batzen hasi ziren arte.\nBeste data aipagarria 1929 urtea da, Donostiako Turismo eta Atrakzio Zentroa sortu zenean. Jaien antolaketan parte hartzen hasi zen beti ere Donostiako elkarte ezagunenen laguntzaz; Maiatzaren 4ean, Errepublikan bete-betean, Raimundo Sarriegi izena eman zitzaion ordu-arte Plaza de las Escuelas deitzen zitzaionari.\nAsalduzko urteak izango ziren zetozenak; festa makalduz joan zen gerrate zibilean erabat desagertu zen arte. Honen ostean, 1940ean, 2 danborrada baimendu ziren, Gaztelubide eta Unión Artesanarenak hurrenez hurren, baina ez ziren festarako garaiak haiek. 1965eko garai gris hartan, generalisimoaren bilobak haurren danborradako General moduan desfilatu zuen Donostiako kaleetan zehar.\nDenbora aurrera zihoan heinean, gizartean ematen ari ziren aldaketak danborradan ere nabarmendu ziren. 1980ean Kresala Elkarteko danborradan emakumeek parte hartu zuten suila eramanez, danborradako urketari moduan. Gainontzeko danborradek tradizioa galdu eta berarekin bat festa ere galduko zela argudiatu zuten. Hasiera haiek ez ziren errazak izan. Zailtasunak zailtasun, poliki-poliki emakumeak parte hartzen hasi ziren eta 90. Hamarkadan danborrada gehienek emakume urketariak barneratu zituzten eta egun, gehienak danborrada mistoak dira.\n(1) Abesti honi Iriyarena, Sheshenarena edo Zezenarena ere deitzen zaio. Jesús Mª de Arozamenak Sarriegiri egozten dio Viejas canciones donostiarras-en esaten duenaren arabera. Beste batzuk, Jose Ignazio Ansorena kasu, José Juan Santestebanena dala diote Cancionero Popular Vasco-n esaten denaren arabera.\n(2) Pieza honen musika ez da gure eskuetara heldu.\n(3) Urtarrilaren 25era pasa zen\n4) 1937 - 1939 urteetan gerrate zibilagatik bertan behera gelditu zen; 1944an gizartearen protestagatik, 1950an elkartearen kontroletik kanpoko arrazoiengatik eta 1969an salbuespen egoeragatik (Sada, Javier. Hernandez, Tomás. Sociedad Euskal-Billera, 1901-2001. Donostia: Elkarlanean, 2001. 21 orr.)


LibreOffice Writerren eginbideak\nLibreOffice Writerrek grafikoak, taulak edo diagramak dauzkaten testu-dokumentuak diseinatu eta sortzeko aukera ematen dizu. Ondoren, dokumentuak hainbat formatutan gorde ditzakezu: OpenDocument formatu estandarrean (ODF), Microsoft Word aplikazioaren .doc formatuan, edo HTMLn. Horrez gain, dokumentua erraz esporta dezakezu Portable Document Format (PDF) formatura.\nLibreOffice Writerren bidez oinarrizko dokumentuk sor ditzakezu, esaterako, zirkularrak, faxak, gutunak, txostenak eta dokumentu-batzeak, baita dokumentu luze eta konplexuak edo hainbat zatidun dokumentuak ere, bibliografia, erreferentzia-taula eta indizeekin osatuak.\nLibreOffice Writerrek eginbide erabilgarriak ditu: ortografia, sinonimoak, zuzenketa automatikoa, hitz-zatiketa eta xede ezberdinetarako hainbat txantiloi. Zure txantiloiak ere sor ditzakezu morroi bat erabilita.\nDiseinatzea eta egituratzea\nLibreOffice aplikazioak dokumentuak diseinatzeko aukera zabala eskaintzen du. Erabili 'Estiloak' leihoa paragrafo, karaktere, marko eta orrialdeentzako estiloak sortzeko, esleitzeko eta aldatzeko. Halaber, Nabigatzaileak dokumentuetan azkar mugitzen, dokumentua eskema-ikuspegian ikusten eta dokumentuan txertatutako objektuen segimendua egiten laguntzen dizu.\nTestu-dokumentuan indizeak eta taulak ere sor ditzakezu. Indize eta taulen egitura eta itxura zure beharretara egoki ditzakezu. Zuzeneko hiperesteken eta liburu-marken bidez testuko elementuetara zuzenean joan ahal izango zara.\nAutoedizioa (Desktop Publishing) LibreOffice Writerrekin\nLibreOffice Writerrek autoediziorako eta marrazteko hainbat tresna ditu, eta horiek estilodun dokumentuak profesionalki sortzen laguntzen dute, adibidez, liburuxkak, buletinak eta gonbiteak. Dokumentuetan zutabe anitzeko diseinuak, testu-markoak, grafikoak, taulak eta beste objektu batzuk aplika ditzakezu.\nLibreOffice aplikazioko testu-dokumentuek kalkulu-funtzio integratua dute, eta horrek kalkulu sofistikatuak eta esteka logikoak exekutatzen laguntzen dizu. Testu-dokumentutan oso erraz sor dezakezu taula bat kalkuluak egiteko.\nLibreOffice Writerreko marrazte-tresnek marrazkiak, grafikoak, legendak eta beste marrazki mota batzuk zuzenean testu-dokumentuetan sortzeko aukera ematen dizute.\nFormatu askotako irudiak txerta ditzakezu testu-dokumentu batean, esate baterako, JPG edo GIF formatua daukaten grafikoak. Horrez gain, galeriak clipart grafiko ugari eskaintzen ditu, eta Fontwork galeriak letra-tipoetarako efektu txundigarriak sortzen ditu.\nProgramaren interfazea programa zure lehentasunen arabera konfiguratzeko diseinatuta dago, ikonoak eta menuak pertsonalizatzea barne. Hainbat leiho koka ditzakezu leiho mugikor gisa pantailako edozein lekutan, adibidez, 'Estiloak' leihoa edo 'Nabigatzailea' leihoa. Leiho batzuk laneko arearen ertzean ere atraka ditzakezu.\nArrastatu eta jaregin\nArrastatu eta jaregin eginbidearen bidez azkar eta eraginkortasunez lan egin dezakezu LibreOffice aplikazioko testu-dokumentuetan. Adibidez, objektuak (esaterako, galeriako grafikoak) kokaleku batetik bestera arrastatu eta jaregin ditzakezu dokumentu berean edo irekitako LibreOffice dokumentuen artean.\nLaguntza-sistema erabil dezakezu LibreOffice aplikazioetarako erreferentzia oso gisa, zeregin sinple eta konplexuentzako argibideak barne.\nTitle is: $[officename] Writerren eginbideak


“COMERCIOS SLOW DENDAK “ katalogoa eskuragarri dago!\nBerriak, slow dendak eusk / By Ezkerraldenda\n“COMERCIOS SLOW DENDAK” katalogoa irailaren 24tik dago eskuragarri. Apirilean aurkeztekoa zen, baina Covid-19k atzeratu egin du. Hala ere, eskualdeko dendek bizi duten egoera bereziki delikatu honekin, Ezkerraldendak are gehiago berresten du tokiko merkataritzaren ezberdintasuna goraipatzeko behar hori.\n“COMERCIOS SLOW DENDAK” katalogoaren aurkezpena tokiko merkataritzaren berezitasunak erakustea helburu duen kanpainaren barruan kokatzen da, kontsumo jasangarri eta arduratsuan oinarritutako Slow mugimenduaren ildo beretik.\nEZKERRALDEKO eta MEATZALDEKO 114 dendek parte hartzen dute federazioaren ekimenean, esperientzietan oinarritutako erosketak sustatzeko.\n“COMERCIOS SLOW DENDAK” katalogo honetan, modako dendak eta osagarriak aurkituko ditugu, oso modu pertsonalizatuan aholkatzen dakitenak eta, gainera, eskuz egindako produktuen salmenta sustatzen dutenak, harategi eta arrandegiak, non km 0 askotariko produktuak dauden, ile-apaindegiak eta estetika-zentroak, ilea ingurumena errespetatzen duten produktuekin, organikoekin eta toxikorik gabeko produktuekin zaintzen dutenak, eta elikadura-dendak, non lehentasuna ematen baitzaizu. Era askotako saltokiak egongo dira: burdindegiak, altzariak, lore-dendak, etxetresna elektrikoak, etab.\nBadakigu hurbileko merkataritzara jotzea kutsadura eta hondakinak murriztea dela, baina arduratsuagoak izan nahi badugu gure eskualdeetako auzo eta herrietan eta etorkizun hurbilean, beste urrats bat eman behar dugu produktuak eta zerbitzuak eskuratzeko moduan. Katalogo honetan aurki ditzakezun establezimenduetan erosita, artisau-lanketaren, tratu pertsonalizatuaren, 0 kilometroaren edo konpromiso sozialaren aldeko apustua egin ahal izango duzu.\nNon lor dezakezu Slow Dendak saltokien katalogoa?\nEzkerraldendaren webgunean http://www.ezkerraldenda.com/eu/slow-dendak-eusk/\nKanpainan parte hartzen duten saltoki fisikoetan http://www.ezkerraldenda.com/eu/comercios-slow-dendak-zerrenda/\nKanpainak urte osoan zehar iraungo du, Ezkerraldendaren webgunearen bidez. Webgune honetan, online katalogoaz gain, saltoki bakoitza astero aurkezteko ikus-entzunezko materiala aurkituko dugu. Astero hurbilduko gara kontatuko dizkiguten saltokietara, Slow saltokiak direlako.\nOngi etorri Bizkaiko Slow saltokien lehen katalogora!


Aimar Alvarez, zazpigarren Eduardo Chillida Matematika Olinpiadan - - Tolosaldeko ataria\nAimar Alvarez, zazpigarren Eduardo Chillida Matematika Olinpiadan\nOrixe Institutua 2018-06-05 15:24\nEuskadi mailan, 2.DBHko 3.000 ikasle aurkeztu dira eta lehenengo hamabi ikasle onenen artean sailkatu da Tolosako Orixe Ikastetxeko Aimar Alvarez.\nCristina Uriarte Hezkuntza sailburuak, XVI. Eduardo Chillida Matematika Olinpiadaren sariak banatu zituen ekainaren 1ean, Eusko Jaurlaritzaren Lakuako egoitzan burutu zen ekitaldian. Bertan izan zen Luis Chillida, olinpiadari izena ematen dion eskulturagilearen semea.\n2018ko edizio honetan, Euskadiko 104 ikastetxetako 3.000 neska-mutil inguruk hartu dute parte, denak ere DBHko bigarren mailako ikasleak (Arabako 20 ikastetxe, Bizkaiko 49 eta Gipuzkoako 35). Olinpiadaren lehen fasea parte hartu duten ikastetxeetan bertan burutu zen, eta irakasleek eurek hautatu zituzten finalera pasatuko ziren bi edo hiru ikasle onenak, zentroaren tamainaren arabera. Finala maiatzaren 12an burutu zen, hiru hiriburuetan, eta 225 neska-mutil lehiatu ziren.\nIkasle gipuzkoarrek Donostiako Usandizaga-Peñaflorida ikastetxean egin zuten azken faseko froga. Bertan, lau problema ebatzi behar izan zituzten. Problemen ebazpenean puntuaziorik altuena eskuratu duten 12 ikasleek zegozkien sariak jaso zituzten, senitartekoak eta euren ikastetxeetako ordezkariak ere ekitaldian zirela.\nCristina Uriarteren hitzetan “Ekimen honekin, matematikaren bidez disfrutatzea bilatzen da, erronka intelektualak gainditzeak dakarren poztasun txikiak aurkitzea, edo matematikak ikasgelatik atera eta beste eremu batzuetan ere ikusgarri bihurtzea. Baina eguneroko egoera errealetan matematika-ezagutza aplikatzeaz ere ari gara; problemen ebazpena bultzatzeaz; arrazoiketa prozesuei lehentasuna emateaz; argumentuak aurkezteaz; eta horiek guztiak komunikatzeaz”\nHonela, ikasleen matematikarako konpetentziaz gain, Olinpiada honek oinarrizko beste konpetentzia batzuk ere garatzen ditu: ikasten ikasteko-, ekimenerako- eta komunikaziorako konpetentziak.\nEuskadin finaleko froga hobekien egin duten lehenengo 12 ikasleen artean bost gipuzkoarrak dira. Horietatik, Tolosako Aimar Alvarez, Orixe BHIko ikaslea, zazpigarren gelditu da eta hori ziurtatzen duen diplomaz gain, Elkar liburu dendetan erabiltzeko 100 euroko txartela, Casio kalkulagailu zientifikoa eta “La Puerta equivocada” Adrian Paenzaren liburua jaso ditu. Olinpiadako lehen lau sarituek, aldiz, diploma eta kalkulagailuaz gain, hiru asterako Ingalaterran ingelesa ikasteko beka ere izango dute.\nSari banaketarekin bukatzeko, Santiago Fernandezek “La belleza de los números” izeneko hitzaldia eskaini zuen, gaztelaniaz.


"Zinema independentea hauskor atera da" | Kultura | Berria\nJean-Pierre Saint Picq\n"Zinema independentea hauskor atera da" Tamaina handiagoan ikusi\nBaionako Atalante zinema gela hetsia da iazko urritik, pandemia dela eta. Jean-Pierre Saint Picq (Ortese, Biarno, 1969), Atalante kudeatzen duen Cinema & Culture elkarteko buruak puntua egin du zinemaren egoeraz.\nLehen hetsialditik landa nolako bizia izan zuen Atalantek?\nDenetan bezala, ekain hastapenean zabaldu genuen berriz, urri hondarrera arte. Ondorioz, iaz 60.000 sartze egin ditugu, 2019an 130.000 egin genituelarik.\n%50eko eduki neurriarekin eta ostatuan urruntasuna mantenduz. Halere, arrakasta izan zuten gertakariak egin genituen, Le bel été (Uda ederra) deitu genuena bezala: ostegun eta ostiralero gaualdi tematikoak ziren, musikariak gomitatuz programatu filmarekin loturik —fantastikoa, giro latinoa eta horrela—. Nahi genuke ahalaz berriz entseatu udan.\nEkonomia aldetik nola zarete?\nParadoxa bada ere, diru mailan osasun onean gaude, laguntza publiko anitz ukan dugulako: CNC Zinematografiako Zentro Nazionaletik, Akitania Berritik, elkartasun kutxatik [Frantziako Kultura Ministerioa]. Beraz, diruzaintzan positiboan aterako gara, beste kultur eragile frankoren gisan perfusiopean gaudelako. Kezka handia da: zer gertatuko ote da perfusioa kenduko digutelarik? Atalanten dugun indarrra, ikusleekin dugun harremana da. Bistan denez, sostengu anitz erakutsi digu jendeak, baina birus hori gure gizarteko alderik txarrenen zalutzailea da, eta harreman hori hautsi du. Arte eta entsegu zinema independentea, programaziotik haratago, eztabaida, elkarrizketa, engaiamendu eta militantzia gune bat da, eta hori guzia da kaltetua. Ez dakigu ikusleek nola ihardukiko duten; plataforma numerikoekin usaia batzuk sartu ote diren.\nHamabost lanpostu dituzue. Nola eutsi diezue?\nLangabezia partzialari esker. %70 hartzen du estatuak bere gain, eta erabaki dugu lansariaren %100 ematea langileei. Elkartasun kutxa bazenez eta Atalanteko hilabete sariak aski xumeak direnez, ez genuen nahi langileek gutiago hunki zezaten.\nZer baldintzatan eginen litzateke berriz irekitzea?\nMinisterioaren eta zinema federazioaren arteko solasetan aipu dute edukieraren %30ekin hasiko litzatekeela. %50era pasatzeko emeki-emeki, eta, zenbakiak baikorrak badira, betiko edukierara itzultzea, pandemiaren bilakaeraren arabera.\nEz duzue itxaropenik jendea zinema gelen gose izanen dela?\nKideek, militanteek, gogo handia izanen dute, naski. Film eta eztabaida gose izanen diren horiek zineman fedea dutenak dira. Baina 130.000 sartze egiten genituela diodalarik, ez dira denak militanteak; badira gustuko duten film bat artetan ikusi nahi dutenak. Zaila da erratea zenbat jinen diren berriz. Ezezagun anitz bada zinema independenteko sarearentzat. Ekoizle, banatzaile eta katearen puntako gu bezalako hedatzaile independenteen sarea hauskor atera da. Egiari zor, Frantziako sisteman estatuak laguntza anitz ematen ditu; dagoena begiratzen du. Baina ez da norabide aldaketarik bertute handiagoko ekonomia bati buruz, egitura independente ttipien sustatzeko.\nPlataforma numerikoak mehatxu bat gehiago dira?\nEkoizle eta banatzaile asko, beren burua salbatzeko, zuzenki plataformei saltzen hasi dira. Film anitz ez dira zinema geletan ateratzen, baizik zuzenki plataformetan. Guk jarraituko dugu gustukoak ditugun filmen defendatzen, baina sortzen segitu behar dute. Ekoizle-banatzaileek arrisku hartzen segituko dutea?\nFilm gutiago ekoitzi ote da pandemia garaian?\nBadakigu sarraski bat izanen dela gelak berriz irekiko direnean, bukatuak diren film anitz badirelako apaletan. Bitartekaritza bat bada ministerioarekin sarraski hori ez dadin gerta, ez daitezen denak batean atera. Blockbuster amerikarrek nahi dute berriz atera, eta arrisku handia da zinema independentea leher dezaten.


Karmengo eliza (Gasteiz) - Wikipedia, entziklopedia askea.\nKarmengo eliza (Gasteiz)\nKarmengo elizaren aurrealdearen ikuspegia.\n42° 50′ 31″ N, 2° 40′ 32″ W / 42.84194444°N,2.67555556°W / 42.84194444; -2.67555556Koordenatuak: 42° 50′ 31″ N, 2° 40′ 32″ W / 42.84194444°N,2.67555556°W / 42.84194444; -2.67555556\nKarmengo eliza Arabako Gasteiz hiriburuan dagoen eliza bat da. Estilo neoklasiko modernoan eraikia dago eta arabar hiriburuko Manuel Iradier kalean dago. Zabalgunea auzoan dago.\nElizaren multzoa eta konbentua 1897-1900 bitartean Fausto Iñigitz de Betolatza gasteiztar arkitektoak eraiki zuen, honek aurretik hiri berdinean dagoen Montehermoso edo Oihaneder jauregia berreraiki zuen. Halere, bere aurreko lanaren ezaugarria den estilo neogotikoa ez bezala, honakoan Iñigez de Betolazak XVIII. mendearen bigarren erdialdean nagusi ziren estiloak erabili zituen, ondorioz neobarrokoa eta neoklasizismoa uztartu zituen estiloko eraikina gauzatu zuen. 1900ko apirilaren 20ean eraikina inauguratu zen, 1890tik ordura arte Bizente Goikoetxea kaleko kapera eta etxe batzuetan bizi ziren Aita Karmeldar Oinutsen komunitate bat bertan bizitzen jarri zelarik.\n1968 urtera arte komentua Ordenaren aurreapaizketan zeuden karmeldar ikasleentzako Ikastetxe Nagusia izan zen. 198tik aurrera Filosofia eta Teologia Ikastetxe Nagusia da, bertako ikasleek Diozesi Apaiztegian dagoen Teologia Fakultatean ikasi ohi dutelarik. 1970ean zaharberritua izan zen, bertan presbiterio berri batzuk eta aldare nagusia eraiki zen, eta 198-1987 artean eraldaketa funtzional bat egin zitzaion.\nTenpluan, diozesi parrokia izan gabe, eguneroko mezak eman ohi dira. Eliz erakunde ikuspuntutik ikusirik, 1980tik aurrera Gasteizko Karmengo eliza Nafarroako San Joakinen Probintziako Kuriaren etxea da, karmeldar probintzia honek bere barnean Araba, Bizkaia, Gipuzkoa, Nafarroa eta Errioxako probintzia zibilak hartzen ditu, bai eta Asia, Afrika eta Ameriketako Bikariato eta Misioak ere. 1988an Ordenaren Probintzia Erizaindegia ireki zen. Ikuspuntu laikotik ikusita, 1900an fundatu zenetik Karmengo eliza Karmengo Gure Amaren Kofradiako egoitza da. Handik gutxira, 1901ean, Karmeldar Teresatar Ordena Sekularra eratu zen. 1988tik Karmeldar Sekular erakunde honek Otoitz eta Espiritualitate Zentru bat du, eta 1992tik aurrera Otoitz Eskola bat ere bai.\nSortaldea (alde nagusia)\nPragako Jesus Haurra\nSanta Teresatxoren erretaula\nWikimedia Commonsen badira fitxategi gehiago, gai hau dutenak: Karmengo eliza (Gasteiz)\nOrriaren azken aldaketa: 23 uztaila 2019, 11:05.


Itsasgintzaren hastapenak - Euskara Errektoreordetza -UPV/EHU\nI�aki Alcedo Portugaleteko EHUko Nautika eta Itsasontzi-makineria Goi Eskola Teknikoaren Itsasketa Zientzia eta Teknika jakintza arloko Itsas Ekonomiako irakaslea da. inaki.alcedo@ehu.es\nAzken bi hamarkadetan itsas garraioak oso hazkunde nabarmena izan du nazioarteko mailan. Kanpotik ikusita, jarduera ekonomiko arrunta badirudien arren, bere egitura orokorra zaila egiten zaio lehendabiziz arlo honetara hurbiltzen denari. Eremua oso zabala da hainbat azpisailez osaturik dagoelako batetik, eta teknologiak eta merkatuak berak dituen premiek etengabe aldaketak sortarazten dizkiotelako. Zama bereziak (gasa, petrolioa, laboreak), itsasontzietako berrikuntzak, itsasbide sorberriak, finantzaketa tresna berriak edota munduko ontzidiaren jabego-aldaketak dinamismo honen ereduak dira, beste askoren artean. Helburua, beraz, alde batetik sektorearen osotasunean eta bestetik esparruz esparruko hainbat zehazkizunen bidez ikuspen orokorra ematea da.\nNorentzat da baliagarria\nIdazlana itsas garraioko antolakuntza eta bere ekonomiarekin harremanak dituzten ikasketei eta jarduerari zuzenduta dago. Horrela, Itsasketa Zientzia eta Teknikako lizentziaturan, Garraioko Ekonomian edota itsaso eta portutako jardueran ari den edonorentzat baliagarria da.\nIdazlanaren edukia eta egitura\nZortzi atalek eta bibliografiak osatzen dute. Lehenak itsas garraioa ikuspuntu orokorretik jorratzen du. Bigarrenak ingurune honetako eskaintza eta eskaeraren ezaugarriak agertzen ditu. Hirugarrenak garraio mota hau erabiltzen duten merkantzietako motak dakartza; laugarrenak, berriz, pleita-merkatuen ezaugarriak eta azpisailak aurkezten ditu. Bosgarrenak prezioa du idazgaia, zerbitzuetako salneurriak nola egituratzen diren, alegia. Seigarrenean itsas merkatuetako neurketak, indizeak, balioespenak eta bestelako finantza-tresnak aipatzen dira. Zazpigarrenean eta zortzigarrenean, zabalkunde gisa, item hauek daude: itsasontzi mota arruntenak, Plimsoll diskoaren deskripzioa, glosarioa eta kontsultarako hainbat nazioarteko erakunde. Azkenez, bibliografia.


Zenbat kolore ñabardura zenbatu ditzakezu? • ZUZEU\nEuskal Herriko Unibertsitateko Kultura Zientifikoko Katedrak euskaraz argitaratzen duen hedabide digitala da Zientzia Kaiera. Bertatik jaso dugu Luis Pastorren “Hizkuntza koloretan” artikuluaren lagin hau. Euskal Filologian lizentziatu, doktoregaia da egun Pastor, eta psikolinguistika du ikerlerro Gogo Elebiduna ikerketa-taldean.\nInternetetik zehar askok ikusiko zenuten hurrengo irudia, bertan zenbat kolore ikusten diren galdetzen delarik. Zuk zenbat ikusten dituzu? Batzuek esango duzue 20 kolore daudela, banaka batzuek berriz, 39 ikusiko dituzue; gainerakoek 32 kolore bereiziko dituzue. Egia esan, 39 kolore desberdin agertzen dira irudian.\nZenbat kolore-ñabardura zenbatu ditzakezu? (DervalResearch)\nKolore-froga hau neuromarketinean adituan den Diana Derval irakasleak garatu du. Haren arabera norberak begian dituen kono-banaketaren ondorio dira ikusi eta zenbatu ditzakegun koloreak. Kono hauek begietan dauden zelula espezializatuak dira eta bakoitza sentibera da oinarrizko kolore batekiko (gorria, berdea eta urdina); hau da, kolore-hartzaileak dira kono horiek. Beraz, 20 kolore baino gutxiago ikusten badituzu, bikromatikoa zara, bi kono bakarrik baitituzu; berriz, 20-32 kolore bitartean ikusten badituzu, trikromatikoa zara, hiru kono desberdin dituzulako; eta azkenik, gai bazara 33-39 kolore tartea ikusteko, zorionak, lau kono mota baitituzu begietan.\nBaina ikus dezagun koloreen mundu hau hizkuntzaren ikuspegitik. Hala, aurreko galdera berridatzi egin behar da: Zenbat kolore izenda ditzakezu? Seguru emakumeak gai izango direla gizonak baino kolore gehiago izendatzeko. Israel Abramov psikologoaren ikerketa baten arabera, emakumeek hobeto antzematen baitituzte kolore-tonuak gizonek baino. Baina emakumeen kolore-gaitasun hori alde batera utzita, hiztun batzuek kolore gutxiago izendatuko dituzte beste hiztunekin konparatuta. Kolore-izenak ez datoz bat ere hizkuntza desberdinetan eta hiztunek kolore desberdin izendatuko dituzte. Adibidez, Groenlandiako inuit batek gorria, berdea eta horia bakarrik izendatuko lituzke hasierako argazkian; euskaldun batek, berriz, hiru horietaz gain urdina, marroia, purpura, arrosa, laranja, grisa, eta beste hainbat ere izendatuko lituzke. Hau ikusita, askok uste dute hizkuntzak ezartzen dituela mugak kolore-espektroan.\nKolore-ñabarduren bereizketa emakume-gizonetan\n“Hizkuntzaren mugak dira nire munduaren mugak” zioen Wittgensteinek\nXX. mendearen erdialdean hainbat hizkuntzalarik defendatu zuten hizkuntzak gure pentsamendua moldatzen zuela; edo beste modu batean esanda, hizkuntzek baldintzatu egiten dutela hiztunen pentsaera eta mundu-ikuskera. Hizkuntzalaritzan ideia horri Sapir-Whorf hipotesia deritzo, Edwar Sapir eta Benjamin Lee Whorf hizkuntzalarien omenez. Askok agian ezagutuko dute hipotesi hau azaltzeko erabili ohi den adibidea: eskimalek 100 hitz desberdin dituzte elurrerako, ingelesek ordea bat bakarrik. Laura Martinen (1986) aburuz ordea, eskimalek bi hitz baizik ez dituzte elurrerako: qanik (airean dagoen elurra) eta aput (lurrean dagoen elurra). 1990.eko hamarkadan hipotesi honek galdu egin zuen ospea hizkuntzalari eta psikologoen artean, baina azkenengo urteetan badirudi mugimendu neo-whorfiano bat berpiztu dela psikohizkuntzalaritzan. Kolorearen pertzepzioa ikertu izan da Sapir-Whorf hipotesia frogatzeko, eta azken urteetako ikerketek erakutsi dute hizkuntzak eragina duela koloreen pertzepzioan.\nKay eta Kemptonek (1984) ingeles eta tarahumararen (Mexiko iparraldeko hizkuntza baten) hiztunen urdin eta berde koloreen pertzepzioa aztertu zuten. Ingelesez kolore biak izen desberdinekin esaten dira (blue eta green, hurrenez hurren), baina tarahumara hizkuntzan siyóname hitza baizik ez da erabiltzen; beraz, ez dago hizkuntza horretan bi koloreen arteko desberdintasun lexikorik. Esperimentuan, partaideak mahai baten aurrean esertzen ziren eta mahaiaren gainean hiru fitxa ikusten zituzten: haietako bi antzeko kolorekoak ziren (adibidez, urdina eta urdinxka) eta hirugarrenak kolore desberdinekoa (adibidez, berdea). Ikertzaileek eskatzen zien partaideei aukeratzeko hiru fitxetatik zein zen kolore desberdinekoa. Emaitzek erakutsi zuten ingeles hiztunek oso ondo bereizten zituztela urdina eta berdea; tarahumarako hiztunek, berriz, ez zuten horrelakorik egiten.\nLaburbilduz, ikerketa hauek erakusten dute modu batean hizkuntzek eragin egiten diotela koloreen pertzepzioari. Hala ere, Pinker ez dator bat ondorio honekin:\n“Gizaki guztiek paleta berdinez margotzen dituzte hautematen dituzten munduak, eta horrek baldintzatu egiten ditu koloreak izendatzeko erabiltzen dituzten hiztegiak. […] Eta, hizkuntzak beren kolore-hitzei buruz bat ez datozenean, berriz, aurrez iragartzeko modukoa da bat ez etortze hori, eta ez balizko hitz-sortzaile baten apeta idiosinkratikoen araberakoa. [Labur esanda], koloreak nola ikusten ditugun, hala ikasiko ditugu haientzako hitzak ere, eta ez alderantziz.” (Pinker, 2010:63-64).\nEra berean, ez da egia artikulu horiek euskarri bat ematen diotela Sapir-Whorf hipotesiari. Izan ere, hizkuntza hitzak baino zerbait gehiago baita. Hitzak hiztunok gure inguruan dagoen errealitatea deskribatzeko sortutako kategoriak dira:\n“Errealitatea osatzen duten oinarrizko kategoriak ez daude munduan; aitzitik, norberaren kulturak erazten ditu. Pentsaera eta hizkuntza gauza bera direla pentsatzea zentzugabekeria konbentzionaltzat jo genezakeenaren adibide bat da. […] Pentsamenduak hitzen mendean badira, nola sor liteke inoiz hitz berririk? Nola ikas lezake haur batek hitz bat? Nola liteke hizkuntza batetik besterako itzulpena egin ahal izatea?”. (Pinker, 2010:58)\nEHU, hizkuntza, koloreak, Zientzia Kaiera\n4 pentsamendu “Zenbat kolore ñabardura zenbatu ditzakezu?”-ri buruz\nDabid argindar 2016-02-03 08:57\nNik gehienez 35 ikusten ditut, baina uste det froga hau benetan ondo egiteko, ordenagaiua ez dela lekurik oberena, monitorearen kalibrazioaaren arabera aldaketa asko egon bait daitezke, nik nire lanagatik lau monitore dauzkat, bi kalibratuta eta beste bi kalibratu gabe, eta kalibratuta ez dauden monitoreetan gutxiago ikusten ditut.\nGari Garaialde 2016-02-03 09:19\nZu baino hobeto daukat kalibratuta David, nik 37 ikusten ditut! 😉\nXerapio 2016-02-03 10:01\nAupa! Ba kostata baina batzuetan 38 eta besteetan 39 “ikus” ditzaket! “Ikus” kakots artean zeren ez da ikusi-ikusi. Batez ere ondokoengatik bereizten dudala da.\nLeon 2016-02-03 12:11\nMekauen zotz, nik 29 baino ez


Turkiak kurduen aurka egindako azken erasoaldi militarra salatu dute Gasteizen - Gasteiz - Alea.eus\nTurkiak kurduen aurka egindako azken erasoaldi militarra salatu dute Gasteizen\nErredakzioa 2021-02-17 09:30\nTurkiaren azken erasoaldia salatzeko elkarretaratzea Gasteizen. / WOMEN DEFEND ROJAVA\nAsteartean, Women Defend Rojava batzordeak deitutako elkarretaratzea egin dute Gasteizen, Turkiak Garen egindako azken erasoaldia salatzeko. OEE Araba, Askapena, Errekaleor Bizirik eta Emakumeak Gerraren Aurka atxikitu dira.\nTurkiar estatuaren faxismoaren aurka, elkartasuna herri kurduaren erresistentziarekin lelopean, Women Defend Rojava Gasteizko batzordea, Ongi Etorri Errefuxiatuak, Askapena, Errekaleor Bizirik eta Emakumeak Gerraren Aurka kalera atera dira astearte honetan, larrialdiko elkarretaratzea egiteko.\nIzan ere, otsailaren 10eko goizaldean, Turkiako armadak eskala handiko mugaz gaindiko erasoaldi militar bat hasi zuen Gare eskualdean, Qandil mendien bihotzean dagoen eremuan, Hegoaldeko Kurdistanen, Irak iparraldean.\n"Ez da Turkiako estatuak Qandil mendialdea airez erasotzen duen lehen aldia, baina Hego Kurdistango eskualdea okupatzea helburu duen lurreko lehen erasoaldia izan da", azaldu dute WDR batzordeko kideek. "Erdogan presidente turkiarrak, AKP alderdiak eta MHP alderdi ultranazionalista turkiarrak babestuta, bere aktibo politiko guztia gerraren alde jarri du, Otomandar garaian izandako boterea berreskuratzeko nahian; estatuko krisi larria gainditzeko modu bat bezala ikusten du".\nBitartean, ohartarazi dutenez, preso politiko kurduek azaroaren 27an Turkiako kartzeletan hasitako gose grebak ere aurrera jarraitzen du. Protesta horren helburua Abdullah Ocalanen bakartzea salatu eta askatzea da.\nOperazio militarraren porrota\nHerriaren Defentsarako Indarrek (HPG) baieztatu dutenez, bost eguneko erasoen ostean, igande honetan, Turkiako estatua bere tropak Garetik erretiratzen hasi zen.\n"Operazio militar honek porrot egin duen arren, erasoak sistematikoak dira, eta Erdoganen AKP mehatxu handia da eskualdean. Horregatik, Gareren aurkako erasoa, iraultza osoaren aurkako erasotzat eta mehatxu handitzat hartu behar genuke", azpimarratu dute elkarretaratzean.\nEra berean, elkartasunerako deia zabaldu du Women Defend Rojava batzordeak: "Mugimendu internazionalistatik ekintzara pasatzeko eta Kurdistango gure kideak babesteko deia egiten dugu, bizitza askatasunaren aldeko borrokan uzten ari baitira. Euskal Herria Kurdistanekin bat!".


23:24, 26 apirila 2015ko berrikusketa\n05:02, 27 martxoa 2015ko berrikusketa (aldatu)\n23:24, 26 apirila 2015ko berrikusketa (aldatu) (desegin)\n== Rastafariak eta raggaea ==\n''Sinistu behar duzu. Kale gorrian zaude, txabola zikin batean, sosik gabe, lanik gabe, eta etorkizuna zure azaleko kolore iluna baino ilunagoa da. Beltza zara, basatia, historiarik gabea, oroimenik gabea eta duintasunik gabe bizi zara kale gorrian. Sinistu beharra duzu, sinistu nahi duzu. Entzun al duzu? Afrikan Ras Tafari Makoken izeneko [[etiopia]]r bat koroatua izan da. Haile Selassie da! Erregeen Errege, Jaunen Jaun, Judako Lehoi Konkistatzailea... [[Jainko]]aren semea! Munduan zehar indarrez sakabanatutako [[afrika]]r [[esklabotza|esklabo]] guztiak askatu eta Afrikara, etxera bueltan eramango ditu. Etxera bueltatuko zara eta aske izango zara. Rastafariren gotzainek bidea erakutsiko dizute, Jah da zure jainkoa, Babilonian bizi zara eta infernu honetatik aterako zaitu.''\nArau eta betebehar hauek zintzo jarraitzea konpromiso erlijiosoaren eta fededun zintzoaren adierazgarri dira. Hala ere, azkenean bakoitzak ahal duen neurrian edota nahi duen heinean betetzen ditu eta ezin da orokortu. ''Txurroak'' daramatzaten guztiak ez dira rastafariak. Estetikoki gustatzen zaizkielako eramaten dituzte askok eta gauza bera gertatzen da marihuanarekin. Erretzaile guztiak ez dira rastak eta belar “sakratua” erretzen duen guztiari ez zaio derrigor reggae musika gustatu behar. Eta alderantziz: reggaearen zale guztiek ez dute nahitaez erretzaile amorratuak izan beharrik, nahiz eta askok hala uste duen. Ukaezina da, ordea, [[reggae]] musikak, rasta erlijioak eta [[marihuanacannabis (droga)|marihuanak]]k lotura estua dutela.\n=== Ganja ===


Jesusen Bernardo Maria dohatsua (Cesar Silvestrelli), Erroman jaio zen, 1831. urteko azaroaren 7an, Silvestrelli-Gozzani familia prestuan. Egunean bertan bataiatua izan zen eta sendotua 1840. urteko ekainaren 7an; apaiz ordenatua izan zen Argentaro Mendian 1857. urteko abenduaren 22an, eta erlijioso profesa egin zuen Morrovalleko nobiziaduan 1857. urteko apirilaren 28an; hemen lagun izan zuen Ama Nahigabetuaren Gabirel santua. Laster baten erantsi zizkioten Kongregazioko goi-karguak: ikasleen zuzendari, nobizioen maisu, erretore, Probintzi-kontseilari eta Jeneral Nagusia 1878-88 eta 1893-1907. Kongregazioko espiritu ekintzaile ausarta une larrietan, bultzada indartsua erantsi zion gure Kongregazioari munduan barrena. Bera gidari argi eta ausarta zela, sei probintzi berri sortu ziren, eta eraberrituak beste guztiak, Italia eta Frantziako gobernarien aginduz zapuztuak izan baitziren. Jeneral Nagusitzari uko eginez, bizi arteko ohorezko Jeneral Nagusi titulua hartu zuen Aita Santuaren aginduz. Sabinako Moricone bakarlekura baztertu zen, eta eroriko batez bertan hil zen 1911. urteko abenduaren 9an, 80 urte zituela. Joan Paulo IIak beatifikatu zuen 1988ko urriaren 16an.\nZuk ezarri zenion Bernardo Maria apaizari,\nJesus Gurutzeratuarenganako maitasun gartsua,\nemaiguzu bere laguntzaz eta ereduz,\nKristoren Nekaldia etengabe gogora dezagula,\ngu berrerosi gintuenagatik bizi eta hil gaitezen.\nErrege bizi baita gizaldi eta gizaldietan. E./ AMEN.\n"Lasterka noa helburura, saria iristeko;\nsari horretarako deitzen baitu Jaungoikoak goitik,\nKristo Jesusen bitartez"\nSenideok: dena galeratzat daukat, neurrigabeko ondasun honen aldean: Jesukristo nire Jaunaren ezaguera. Harengatik dena galdu nuen, eta dena simaurtzat daukat, Kristo irabaztekotan eta Harengan bizitzekotan, ez Legetik datorkidan neronen zuzentasunez, Kristogan sinistetik datorkidanez baizik. Jaungoikoagandik bait dator zuzentasun hau, eta sinismena du oinarri. Beraz, Kristo ezagutu nahi dut, eta Haren piztueraren indarra, Haren lagun izan nahi dut nekeetan, eta Beraren antzeko heriotzan, egunen batean hilen artetik piztuko naizen itxaropenez.\nEta, Kristo Jesusek niretzat iritsi duelako, saria eskuetan baldin badut ere, ene senideok, oraindik saria iritsi ez banu bezala hartzen dut nik neure burua. Gauza baten atzetik bakarrik nabil: atzean gelditu dena ahazturik, eta aurrean dagoena bilatuz, lasterka noa helburura, saria iristeko; sari horretara deitzen bait du Jaungoikoak goitik, Kristo Jesusen bitartez.\nAkatsik gabe eta zintzo dabilena,\nbere artean egia dioena. E./\nMihingainez inor bezten ez duena,\nhurkoari gaitzik egiten ez diona,\nauzokoa lotsagarri uzten ez duena. E./\nGaiztoari esker txarra ematen diona,\nJainko-bildur dena ospatzen duena.\nDirua irabazitan ematen ez duena,\nerrugabearen aurka eskupekorik hartzen ez duena. E./\nMaite nauenak gordeko du nire hitza\neta nire Aitak maiteko du eta berarengana etorriko gara.\n- "Niri "Jauna, Jauna!" ari zaizkidanak, ez dira guztiak sartuko zeruetako Erreinuan; zeruan dagoen nire Aitaren nahia egiten dutenak baizik.\nEgun hartan askok esango dit:\n"Jauna, Jauna, ez al ginen zure izenean profeta izan? Ez al genituen zure izenean deabruak uxatu, eta zure izenean mirari asko egin?".\nOrduan esango diet garbi:\n"Ez zaituztet behin ere ezagutu, alde Nigandik, gaizkileok!".\nBeraz, nire hitz hauek entzuten eta betetzen dituena, bere etxea harkaitz-gainean eraiki zuen gizon zentzudunaren antzekoa da. Egin zuen euria, etorri ziren uholdeak, atera zuen haizea, eta jo zuten etxe hura, baina ez zen erori, harkaitz-gainean oinarritua bait zegoen.\nNire hitz hauek entzuten dituena, eta betetzen ez, bere etxea hondar-gainean eraiki zuen gizon buru-gabearen antzekoa da. Egin zuen euria, etorri ziren uholdeak, atera zuen haizea, jo zuten etxe hura, eta erori egin zen; eta handia izan zen haren hondamena".\nOtoi egin diezaiogun Jaungoiko gure Aitari, Bernardo Maria Silvestrelli dohatsua lagun dugula.\n1.- Elizan ez daitezela falta gizon-emakumeak, beren bizieraz zoriontasunen espiritua erakuts dezaten. ESKA DIEZAIOGUN JAUNARI.\n2.- Gu kristauon alde: alor guztietan Ebanjelioa zabaltzeko gauza izan gaitezen. ESKA DIEZAIOGUN JAUNARI.\n3.- Pasiotar Familiaren alde: Bernardo Maria dohatsuaren testigantzak eraginda, herrialde eta kulturgiro berrietara zabal dadin. ESKA DIEZAIOGUN JAUNARI.\n4.- Pasiotar hezitzaileen alde: erlijioso gazteak laztasunez bizitzera eta behartsuak eta baztertuak zerbitzera jo dezaten. ESKA DIEZAIOGUN JAUNARI.\n5.- Gu guztion alde: pasiotarren espirituz ongi jantzita, eguneroko gurutza eramaten ikas dezagun eta horrela iragarri sinismenez eta koherentziaz Kristoren Nekaldia eta Piztuera. ESKA DIEZAIOGUN JAUNARI.\nOTOITZA: Aita santu, zaindu zure Eliza, gurutzearen Ebanjelioa bere eskuetan utzi baituzu; egizu eman ditzala beti fruitu ugariak eta santutasun ezaugarriak, horrela iragar ahal dezan Espirituaren indarrez argitzen eta salbatzen duen hitza. Jesu Kristo gure Jaunaren bitartez. E./ AMEN.\nzure jainko-ontasunera jotzen dugu\nzerutar dohainen eske,\nBernardo Maria dohatsuaren omenez eskaintzen ditugun dohainok,\nzure herriarentzat betiko salbamen fruitu bihur daitezen.\ngero zeruan betean izango dituenak\nbihotz zabalez zerbi zaitzagula\neman diezagula Elizako sinismen eta maitasunezko